Kirola eta aisialdia bai, baina natura errespetatuz | Revista\nEski estazioak : Kirola eta aisialdia bai, baina natura errespetatuz\nIngurumen gaietan, gero eta gehiago agertzen da elementu kontrajarrien arteko auziari buruzko eztabaida: baliabide naturalen kontserbazioa eta aurrerapena, irabazi ekonomikoak eta oreka jasangarria, marketinga eta ekologia, eta neguaren hasieran 2.000 metroko altuerara eramaten da auzi hori urtero, mendilerroen gailurrik altuenetara, leku horietan baitaude eraikita eski estazioak eta etorkizunekoak egiteko proiektuak.\nErdiek baino gehiago ez dute proba gainditu\nUrteak pasa ahala, industriaren ekimena gai izan da mendietan teleskiak, teleaulkiak, kabinak eta teleferikoak jartzeko, minutu gutxitan mila metroko desmaila gainditzeko gai diren tresnak eta eguraldiak laguntzen ez duelako elur gutxi dagoenean elurra “fabrikatzeko” gailuak ere asmatu dituzte. Modu berean, eski estazioetan edo inguruetan etxebizitza eta hotelen konplexu modernoak ere eraikitzen dira. Horrela, mendi gailurretara, berez birjina den gune natural batera eramaten da gizakien presentzia masiboak dakarren joan-etorria eta horren ondorio guztiak: etxebizitza berriak, ostatu eta dendak, argia, ura, errepideak eta antzeko azpiegiturak, atmosferaren kutsadura, hondakinak eta paisajeko inpaktua eta inpaktu sozio-kulturala… Aldizkari honek kontsultatu dituen elkarte ekologisten iritziz, kezkagarriena zera da: mendiak gune naturalak direla kontuan eduki gabe egiten direla ezarpen horiek eta eski estazioek aldaketa sakona eragiten dutela ekosisteman.\nGero eta kirol hedatuagoa\nATUDEM ATUDEMek (Eski Estazioen Elkarteak) dituen datuen arabera, Espainiako Estatuan 4 milioi eta erditik gora dira eskia praktikatzen dutenak eta negua iristen denean, Estatu osoko 28 eski estazioetako batera edo Andorra, Frantzia edo Italiako mendietako instalazioetara joateko erabiltzen dituzte atseden egunak.\nNaturak era honetako teknologia, eraikuntza eta azpiegituren erasoa jasaten duenean, beharrezko dira ekintzak mendiko bizitzaren eta gertatzen den ustiapenaren arteko oreka zaintzeko; eta ez da ahaztu behar mendiko eskia (iraupenekoak eta zeharkaldikoak askoz ere eragin handiagoa dute naturarengan) familia askori jaten ematen dion negozioa dela eta horri esker, klima aldetik baldintza gogorrak bizi dituzten eskualdeek eta azpiegituretarako inbertsioak jasotzeko aukera gutxi dutenek, bitarteko bat aurkitu dutela bertako baliabideei probetxua atera eta jendeak lanpostu gehiago dagoen lekuetara alde egin ez dezan. Ingurune horietako abelazkuntza eta nekazaritzaren lekua kirol zurien industria gero eta garrantzitsuagoak hartu du, apurka-apurka.\nBaina herrialde alpinoetan bezala, eskiaren jarduera ekonomikoa habitatean barneratzeko moduan diseinatzen da azken urteotan, mendiko herrien nortasuna eta nekazaritza eta abelazkuntzaren bizitza errespetatuz eta aisialdirako ustiapenaren gainetik bertako bizitzari lehentasuna emanez. Baina Espainian ekologistek behin eta berriz aldarrikatzen dute bailara zurien garapen turistikoak errespetatu egin behar duela, hasteko, mendien kontserbazioa eta enpresari zein legegileei dei egiten diete natura babesteko egitasmoak errespeta eta errespetaraz ditzaten.\nEskualde horientzat eski estazioen potentzial ekonomikoak esan nahi duenaz oharturik, ekologistek estrategia posibilista aldarrikatzen dute: “Hobetu, handitu baino lehen”. Baina ekologisten eskaerak ez dira lur onean erori, denboraldi hasiera honetan eski estazioek egin duten publizitateak erakusten duenez: aulki gehiago, funikular gehiago, elurra egiteko kainoiak elikatzeko aintzira artifizial gehiago… Eta, beste aldetik, ez da ia berrikuntzarik izan, eskaintza alternatiborik eta ingurumen-inpaktuaren azterketarik, erremonte zaharkitu gutxi aldatu da…\nEski pistak prestatzeak, era guztietako azpiegiturak eta sarbideak egiteak eta apartamentuak, ostatuak eta dendak eraikitzeak ingurumen-inpaktu handia egiten du goi mendian eta hondamendi bihur litezkeen arriskuak eragiten ditu, naturan zein gizakiengan.\nEski estazioek eragiten dituzten inpaktuen artean, mendien erosioa da alderdi geomorfologikoen, landaretzaren eta paisajearen aldaketetan eraginik larriena duena. Halaber, lurzorua ezabatzeak landaretzan ere badu eragina, berez ere landaretzarentzat leku gogorra eta zaila izanik. Lur gaineko landaretza suntsitu eta mendi-hegalak aldatzean, zailago egiten da gainera uraren infiltrazioa eta horrela, epe luzera basamortu bihur liteke mendia. Efektu horiek larriago bihurtzen dira etengabeko lur mugimenduekin, horrelako ugari egiten baita betelanak egiteko, elur artifiziala lortzeko erabiltzen diren ureztaketa sistemak instalatzeko, eraikinak egiteko edo gauez elur-jauzien aurkako eztandak egiteko.\nNatura defendatzen duten taldeek elurretako turismoa mendia babestuz egitea proposatzen dute. Horien ustez posible da kirol zurietan dirua eta denbora inbertitzen jarraitzea, baina irudimen handiagoz, era antolatuan eta jarduketa kontrastatuen bitartez egin behar da, legezko tramiterik saihestu gabe eta indarrean diren ingurumen eta hirigintza arloko araudiak errespetatuz.\nMikro hiriak eta zementua sakanetan\nGaur egun Espainiako estatuan dauden eski estazioak egin zirenean ez zen kontuan hartu leku bakoitzeko habitat naturala. Eta pentsatzekoa zenez, jatorrizko herri edo paisaje zenbait ia desertu egin dira, errepideek eta aparkalekutarako gune asfaltatuek jan dituztelako. Etxebizitza multzoek hartu dute haien lekua eta apurtu egiten dute mendialdeko bizitza tradizionalaren kontzeptua.\nHainbat kritikak dioenez, kasurik gehienean mendiko mikro hiri horiek ez dute saneamenduko azpiegiturarik eta estolderia, ur zikin eta gainerako hondakinak ibaietara joaten dira, jaiotzen diren lekutik oso hurbil. Eski estazioen aurkakoek gehitzen dutenez, gainera, horietan sortzen den aberastasuna hilabete gutxi batzuetakoa da eta bertakoen lanpostuak zerbitzu sektorera eta aldi baterako izatera mugatzen dira. Eta elurra urtzen denean, panorama etsigarria sortzen da: lasto-fardelak zigarro-mutxikinez estalita, mendian behera datozen zementuzko hoditeria handiak, ilargikoaren antzeko lursail handiak erremonteen dorrez zipriztindurik, etxebizitza hutsak, denda eta ostatu itxiak…\nHorren guztiaren eraginez, mendi horietan udako turismoa ez da hain erakargarri izaten bisitariarentzat, mendiaz gozatu nahi duenak gizakiaren eragina hain handia eta erasokorra izan ez den lekuak aukeratzen baititu eta ihes egiten du eski estazioetatik, horiek leku hilaren itxura itsusia izaten baitute eta denbora gelditu egin dela ematen baitu, harik eta tenperaturak jaitsi eta elurra iritsi arte. Orduan bai, orduan leku eder eta bizigarri bihurtuko dira, eskiatzaileen amets.\nEkologisten aburuz, elurra nekazaritzarekin baterako jarduera gisa hartzea izango litzateke konponbidea; elurra mendiaren gainerako erabileretan barneraturiko baliabide osagarritzat hartzea.\nEskiatzaileak ez du zaratarik ateratzen eta atmosfera kutsatzen eta elurretan zehar ibiltzeak ez du energiarik kontsumitzen. Eta, gainera, ez dio paisajeari kalterik egiten eta ekosistema aldatzen. Mendiko eskiaren arazo nagusia (eski mota horixe egiten du kirol zuriak maite dituztenen gehiengoak) kirolzalea mendi gailurretaraino eramateko igogailu mekanikoen beharra da, gero handik eskien gainean jaitsi dadin. Horixe da eski estazio baten ingurumen-inpaktu ezinbestekoa eta ekologian eta paisajean duen ondorioa ahalik eta txikiena izan dadin, hainbat neurri har daiteke. Ikus ditzagun.\nDagoeneko funtzionatzen duten estazioetan\nibilgailu pribatuei pistarainoko sarbidea debekatzea. Aukera bezala, autobus zerbitzu eraginkor eta merke bat jartzea legoke.\nkilometro eskiagarrien kopurua gehitzea, arraste mekanikorik gabeko gune birjinetan zehar eta eskiatzaileak autobusetan eramatea.\nahal den neurrian estazio horiek “laugarren belaunaldiko” estazio kontzeptura egokitzea.\n"Laugarren belaunaldiko" estazioak\nEcologistas en Acción elkarteak eta Ecología y Desarrollo Fundazioak eski estazioak hobetzearen aldeko aukera egin dute -zerbitzuan, instalazioetan eta segurtasunean hobetu-, azalera handitzearen alde baino. Europar Batasuneko beste herrialde batzuetan “laugarren belaunaldiko estazioak” baloratzen hasi dira. Horietan, mendi-aldearen ordenazioaren barruan sartzen dira elurretako kirolak eta kontzeptu berriak sortu dira, okupazio maila edo elur-estadio eta elur-parkeak besteak beste.\nErakunde ekologista horien esanetan, elurra nekazaritzari erantsiriko jardueratzat hartzea da gakoa, mendiaren gainerako erabileren osagarri eta bertan integraturiko baliabide gisa hartzea. Jarduera horretan udalaren enpresa misto gisa edo jabeen elkarte gisa parte hartuko lukete bertako bizilagunek; edo eski estazioak udalerriek susta ditzakete, bestela, baina beti ere hain okupazio intentsiboa ez izatearen aldeko jarrerarekin. Inbertsio horien onuradun eskualdeak berak izan behar luke. Horrela, eski estazioak kasu askotan diru publikoz egiten direnez, ustiapena kudeatzea bertako bizilagunen esku izatea bultzatu nahi da.\nBestalde, gero eta elur gutxiago egiten du eta, beraz, gaur egungo politikarekin jarraituz gero, estazioak gero eta altuera handiagoetan kokatuko lirateke, elurra izango dela bermatzeko. Gaur egun dauden estazioak handitzeak are eta eraso handiagoa eragingo lioke inguruari. Ahalik eta ingurumen-eragin txikiena izango duten estazioak diseinatzea litzateke kontua.\nEstazioetan ez da etxebizitza eta hotelik eraikiko eta hotel txiki edo baserri-etxeetan inbertitzea bultzatuko da eta baita mendiaren barreneko herrietan jatetxe eta dendak irekitzea ere.\nAltuera jakin batetik gora ez da aparkaleku handirik eraikiko eta autobus zerbitzu eraginkor eta on bat jarriko da erabiltzaileak eroso eta azkar arraste mekanikoetaraino eramateko.\nPistetan oinarrizko zerbitzuak dituzten etxolak baino ez dira eraikiko, komunak eta mediku zerbitzua esaterako. Ostatu eta bestelako zerbitzuak herrietan egingo dira, ez pistan. Ez da hain erosoa eta komertziala, baina naturak ere ezartzen ditu bere baldintzak.\nMendiko eskiari ezin zaizkio kendu dorre, aulki eta antzeko azpiegiturak, baina paisajeari ez zaio beste elementurik erantsi behar. Mendiari ere zor zaio errespetua: debekaturik dago pistak eraikitzeko mendi-lepoak leherraraztea eta elurra egiteko kainoietarako ura pilatzeko errekak desbideratzea.\nErremonteak iristen ez diren lekuan erreserba ekologikorako lekuak gordeko dira eta erabili gabe zainduko dira, bertako landaretza eta fauna inolako arazorik gabe haz dadin.\nKirol zuriko eskaintza zabal eta kalitatezkoa behar da, ingurumenari erasorik gutxien egiten dioten kirolak -iraupen eskia, zeharkaldikoa, eta erremonte, kable edo eraikin handirik behar ez duten beste kirol batzuk- bultzatuko dituena eta gaur egungo neguko turismoa giro horietara eramango duena.\nEuropan arreta berezia jartzen zaio gune mugatuaren kontzeptuari, erremonterik iristen ez den erreserba ekologikoentzat; horrela, aldaketarik gabe irauten du bertako faunak eta landaretzak eta naturaren babesa eta garapen sozioekonomikoa era orekatuan egiten da. Beste hitz batzuekin esanda, ingurumena babesteak lehentasuna du goi mendiaren turismo aukeren aldean. Horregatik, natura zaintzearen aldeko elkarteek beste neurri batzuen artean proposatzen dute eraikuntza lanak -eraikin eta aparkalekuak – 1.550 metroko altuerarik gora ez egitea eta ahal bada hurbileneko herrietan egitea.


Artilea etorkizuneko zuntza dela aldarri, Europako bigarren Artilearen Egunean\nEuropean Wool Exchangek artilearen birbalorizazioa sustatu asmoz sortutako egunarekin bat egin du Gipuzkoako EHNEk\nEuropako artilearen bigarren eguna izango da, apirilaren 9an. Gipuzkoako EHNEtik egun horren garrantzia aldarrikatu nahi dugu beste behin ere, izan ere, artilea etorkizuneko zuntza dela ziur baikaude. Europako 20 herrialdeetako hainbat erakundek bat egin dute European Wool Exchange elkarteak sustatutako ekimenarekin eta guztiok helburu berdina dugu: artilearen balioa aldarrikatu nahi dugu.\nAzken hamarkadetan zuntz naturalen erabileraren ordez zuntz sintetikoak erabili dira. Hala, 2007an ehunzuntzen ekoizpenaren% 60 sintetikoa zen, eta% 2 artileari zegokion,% 37 kotoiari,% 1 lihoari eta gainerako ehuneko txikia zetari. Europa mailan ekoizten den artilea Txinara eta Indiara bidaltzen da prozesatzera eta gero berriz ere bueltan dator, hau da, garraioan dirua xahutzeaz gain, kutsadura areagotzen du. Gainera, artile horren guztiaren %10a suntsitzen da, funtzionamendu hori ez da jasangarria. Joera horrek guztiak artilea lekuan bertan garbitzeko, edo erabilera emateko, egon daitekeen sare industriala suntsitzen du.\nOraindik ere garaiz gaude artilearen erabileran aurrera egiteko, izan ere, zuntz natural honen ezagutza duten artisauak badirelako. Artilearen izaera eta eskaintzen dituen aukerak inork baino hobeto ezagutzen dituztelako. Ez dezagun jakintza hori galtzen utzi eta sustatu dezagun.\nEsku artean dugun altxorraz ohartu behar gara. Saihestu nahi dugun aldaketa klimatikoa gelditzeko bidean lagun gaitzake. Kutsadura murriztu dezakegu artilearen languntzarekin. Garbi dugulako artilea etorkizuna dela.\nEn el Día Europeo de la Lana Gipuzkoako EHNE ha reivindicado el valor de esta fibra natural


Café Rebeldía: INFORMACION CAFE REBELDIA EN EUSKERA\nProiektu hau, Bartzelonako Zapatista Kolektiboa izan zenaren ondoren sortu zen. Proiektu honen helburu nagusia erresintentzian dauden kooperatiba zapatistei soldata-lan erlazio duina bermatzea da, baita\nkafe honen salmentatik lortutako irabaziak, komunitate indigenei\nzuzentzea ere ( argitu beharra dago, oraindik ez dugula irabazirik eduki, proiektu hau hasteko eskatu genuen prestamoa ordaintzen ari bait gaude).\nProduktu Zapatisten merkaturatzerako Europar Saretik, gutxieneko prezio bat adosten saiatzen da. Erakunde honek, kooperatiba hauek bisitatzeko txangoak antolatzen ditu urtero eta erlazioa zuzena da. Aldi berean, Europar sareko talde ezberdinek koooeratiba ezberdinekin akordioak dituzte.\nUrtero, urrian zehar, jatorrizko kooperatibekin aurre kontratu bat\negiten da non kantitatea, kalitatea, prezioa, garraiobidea, ordainketa mota (kontratua sinatzean %50 eta kafea jasotzean beste %50) eta eskariaren jasotze data (apirila maiatza bitartean) zehazten den.\nKooperatiba guztiek ez dute produktu ekologikoaren zihurtagiririk, Batzuentzat, kostu handiko lana da eta ezin dute. Produktua manipulatua izan ez dela eta tratamentu kimikorik jaso ez duenaren erabateko ziurtasuna dago, ordea.\nLa Associació solidaria cafè Rebeldía-Infoespai-k kafe erosketa Europar Sareko beste talde batzuekin batera egiten du. Urte honetan Pariseko lagunekin egin dugu erosketa. 3000 kilo dira erositakoak eta bakarrik egin izan bagenu- merkantzia itsasotik dator-, galerak izango genituzkeen. Espero dugu etorkizunean kontenedore bat hartzea guk bakarrik!\nKafe berdea, Alternativa3( Terrassa, Bartzelona) almazenetara iristen\nda, eta han xigortu eta paketatzen dugu.\nGure lan espazioa den lokalera iritsi ondoren, etiketak jarri eta\nbanaketerako kaxetan sartzen dugu.\nOngi etorria eman nahi diezuegu Associació cafè Rebeldía-Infoespai-ra. Jada, kafe zapatistaren eskaera egin dezakezue posta elektronikoz : rebeldia.infoespai(arroba)gmail.com -ean edo Plaça del\nSol,19-20 local -08012 Gràcia ( Barcelona) dugun dendatik jasotzera pasatu zaitezkete. Eskaera hiritik kanpokoa bada, bidaltzeko eskatu\nBIDALKETA EGITEKO BALDINTZAK\nEskaerak e-postaz egingo dira. E-posta ziurtatu ondoren,\nordainketa egiteko kontua bidaliko zaizue. Ditugun baliabide eta\nazpiegiturengatik, eskaerak ezin dira 3 kaxa (64/70 kaxa\n1/4kg) edo 1kg bateko 3 kaxa baino goragokoak izan. Helbidearen arabera zehaztuko da 3 kaxatik goragoko eskaera\negin daitekeen. Ordainketa egin eta, gehienez, bost laneguneko epean entrega egingo da. Garraioaren kostua zuek ordaindu beharko duzue.\nBi produktu mota ditugula gogorarazi nahi diezuegu:\n- 250gramoetako kake paketea\n- Kilo bateko kafe paketea.\nPublicat per caricat a 23:00\nEtiquetes de comentaris: Café Zapatista, horaris, Informació, Rebeldía, tipus de cafè


Asteon zientzia begi-bistan #341 - Zientzia Kaiera\nAsteon zientzia begi-bistan #341\nDuela 11.700 urte baino gehiagoko giza hezurdura bat aurkitu dute Loizun, Berriak azaldu digunez. Gizaki haren eskeletoa osorik topatu dute lurpean eta bikain kontserbatuta gainera. Nafarroako Gobernuak esan du gorpua ahoz gora ehortzi zutela eta bere burezurrak zulo bat du, jaurtigai batek egina, adituen arabera.\nAstra-Zeneca txertoari jarraiki, zabaldu da Parazetamola hartzea txertaketak eragiten dituen albo-ondorioak arintzen dituela. Horren inguruan Espainiako Gobernuko Osasun Ministerioak esan du txertoa hartu aurretik hartu daitekeela. Miren Basaras zientzialariak artikulu honetan hori ezbaian jartzen du.\nFranck de Cazanove Baionako ospitaleko farmaziako eta laborategiko buruak txertoez eta Frantziako Gobernuaren finkatutako estrategiaz hitz egin du, Berriak egin dion elkarrizketa honetan.\nThe Lancet aldizkariak Dementia preventiom, intervention and care izeneko txostena argitaratu zuen 2017an. Bertan, bederatzi arrisku faktore identifikatu zituen. Aurten argitaratutakoan, beste hiru arrisku faktore gehitu dituzte: alkoholaren gehiegizko kontsumoa, lesio entzefaliko traumatikoak eta kutsadura atmosferikoa.\nMartxoaren 8an Emakumeen Nazioarteko Eguna ospatzen da eta horren harira, zer dago kolore morearen atzean? Informazio interesgarria eman digute. Adibidez, sintetizatu zen lehenengo koloratzailea kolore morea izan zen. Eta zergatik da kolore hori emakumeen berdintasunaren adierazle?\nStern-en segida zer den badakizu? Testu honetan azaltzen digute zenbaki arruntez osatuta dagoela, eta propietate asko dituela. Horren baitan, segidaren n. gaia zein den kalkulatzeko propietate berri bat aipatzen dute.\nGaur, martxoaren 14a da eta Matematikako Nazioarteko Eguna ospatzen da. Hori horrela, artikulu honetan pi zenbakiaren historiari buruzko azalpenak eman dizkigute. Ez galdu!\nHiru milioi afrikarren genomak sekuentziatzea helburu du 3MAG proiektuak. Horren bitartez, kontinentearen aniztasun eta aberastasun genetikoa jaso nahi dute, eta Afrikako ikerketa genetikoak erdigunera ekarri. Berriak kontatu digu afera artikulu honetan.\nTenperatura-aldaketa lekuz leku aztertu eta Europako mapa interaktibo batean islatu dituzte emaitzak, Elhuyar aldizkariak jakinarazi duenez. Azken berrogeita hamar urteetan izandako aldaketak hartu dituzte kontutan. Emaitzak ikusita, baieztatu dute kontinente osoa berotzen ari dela.\nNatura Kontserbatzeko Nazioarteko Batasunak (IUCN) Lurreko ekosistema guztiak sailkatu ditu. Proiektuak “Ekosistemen Tipologia Globala” du izena. Bertan, 108 ekosistema-moten ezaugarri biofisiko garrantzitsuenak definitzen dira. Elhuyar aldizkariko berri honetan topatuko dituzue xehetasunak.\nOrain arte neurtu ahal izan den grabitazio-indarrik txikiena neurtu dute. Austriako Zientzia Akademiako ikertzaile batzuek milimetro bateko erradioko urrezko bi esferaren artekoa neurtu dute, Elhuyar aldizkariak azaldu digun legez.\nFukushimako istripu nuklearraren harira, hondamendi horrek utzi zituen ondorioen inguruan, energia nuklearraren arazoak eta etorkizun hurbilean dauden erronkak izan dira mintzagai Elhuyar aldizkarian.\nIldo horri jarraiki, hondakin nuklearrari erreparatu dio Ana Galarragak Berriako testu honetan. Hausnarketa interesgarria da, ez galdu!\nArgitalpen-data: 2021/03/14 · Atala: Dibulgazioa, Zientzia begi-bistan\nUxue Razkin Osasuna Europako Medikamentuen Agentziak jadanik baimendu du hirugarren txertoa (AstraZeneca). Honen kasuan, espainiar estatuko ministeriok erabaki du 18 […]


«Egiazko Euskaldunai». Azkoitiko Jaimetar Buru-Batzarrak. Jorrailla 1931. Tolosan Mugerzaren Etxean. Impreso.\nDescripción: «Egiazko Euskaldunai». Azkoitiko Jaimetar Buru-Batzarrak. Jorrailla 1931.\nTolosan Mugerzaren Etxean.


Espainiako bandera "bahitu" du Bizi mugimenduak Baionako Kontsuletxetik\n2020ko martxoaren 29a, igandea | Ordua Euskal Herrian 01:29:35\nBizi mugimenduak beste behin ere “bahiketa ekintza bat” burutu du. Oraingo honetan “espainiar banderaren bahiketaren aldarrikapena” eginez Baionako Kontsuletxean. Ekintza, ostiral goizaldeko 4:30etan izan da Baionako BAB etorbidean\nBizi-k banderaren bahiketa bere gain hartu du goizean eta honelaxe aditzera eman ere: “Bandera berriz itzuliko dugu baldin eta Espainiako Estatuak preso dituen bederatzi bahitu katalandarrak libratuak izanen badira”.\nMugimenduak “bandera ongi tratatua izanen dela hitza ematen dugu” esan dute agirian: “Demokraziari eta burujabetza herrikoiari lotua den bortizkeriarik gabeko mugimendu gisa, ezin dugu onartu bederatzi errepublikazale baketsu Espainiako Erresumako Monarkiak bahiturik atxikitzea”.\nAgirian, besteak beste, salatzen dute, Europaren bihotzean, errepublikar hautetsiak kartzelatuak izatea biztanleriaren kontsulta bat antolatu dutelako, modu demokratikoan eta ez-bortitzean.\nAzkenik, “isilik edo geldirik egoteak historiaren aurrean horren konplize bezala utziko gintuzke” adierazi dute.\nBizi-k bahitutako espainiar banderaren ordez, hauxe utzi du.


Jaialdia amaierako txistua entzutear da.\nOtsailaren 13ko jardunaldian “World Not Ours” ikusi ahal izango dugu, Libano hegoaldean dagoen Ein el-Hilweh errefuxiatuen eremuan bizi diren hiru belaunaldiri buruzko erretratu intimoa da, batzuetan umorezkoa. Hainbat dokumentu pertsonaletan oinarrituta eraiki da, 20 urte baino gehiagoko familia bereko belaunaldi ezberdinen artxiboak eta zuzendariak egindako grabaketak. Dokumentala ikerketa sentsiblea da eta partaide izatearen zentzua argitara ekartzen duena, adiskidetasuna eta familia euren lurretik kanporatutako pertsonen testuinguruan. Testuinguru honetan, futbolak paper garrantzitsua du errefuxiatuen eremuan: Futbol txapelketak irauten duen hilabetean pertsona bakoitzak selekzio bat babesten du eta dena hankaz gora jartzen da.\nEguneko bigarren zinta interesgarria “Sons of Ben” izango da. Dokumentalak munduan bakarra den zale talde baten historia kontatzen du, talderik ez dueña, eta futbol profesionala Filadelfia hirira eramateko asmoa zuena.\nOtsailaren 15ean amaituko da jaialdiaren hirugarren edizioa, “Foot et immigration, 100 ans d’histoire commune” filmarekin (Futbola eta inmigrazioa, historia komuneko 100 urte). Eric Cantonak zuzendu eta idatzitako dokumentala da eta Frantziako futbolean, Frantziako selekzioan eta Frantziako gizartean bertan inmigrazioak izan duen papera kontatzen du. 1930etik gaur egun arte Frantziako taldearen osaketak argi uzten du Frantziako herritarren aniztasuna, eta Frantziako jasotako inmigrazio etorrera handiak lau jokalaritan laburbildu daitezke: Raymond Kopa, Michel Platini, Zinedine Zidane eta Basile Boli.\nOstirala, otsailaren 13a\n18:00etan. – A World Not Ours (Gurea ez den mundua)\n20:00etan. – Sons of Ben\nIgandea, otsailaren 15a\n19:00etan. – Foot et immigration, 100 ans d’histoire commune (Futbola eta inmigrazioa, historia komuneko 100 urte)\nMusika kubatarra nire maitalea da


Mikel Agirrek uko egin dio EITBko zuzendari nagusi izateko hautagaitzari | Euskal Herria | Berria\nEtzi izendatu behar zuen Eusko Legebiltzarrak, baina, "arrazoi pribatuak tarteko", uko egin dio zuzendari izateari.\nMikel Agirre. / EITB.\nMikel Agirrek, gaur arte EITBko zuzendari nagusi izateko hautagaia zenak, uko egin dio hautagaitza horri. Arrazoi pribatuak direla medio egin dio uko Agirrek hautagatzari. Horrelaxe adierazi die Eusko Jaurlaritzako Hezkuntza, Hizkuntza Politika eta Kultura sailburuari eta talde politikoei. Etzi ziren Eusko Legebiltzarrean izendapen hori baieztatzekoak. Izan ere, iragan otsailaren 18an EAJ eta PSE-EE alderdiek Agirreren hautagaitza babesteko akordio bat egin zuten. EITBko administrazio kontseiluko hemeretzi kideak izendatzekoak ere baziren etziko Legebiltzarreko saioan.\nEragile sozialei eta komunikabideei esker ona adierazi die Agirrek, haiengatik jasotako errespetu eta begiruneagatik. Era berean, erabaki hori errespetuz jasoko dela espero du.\nEusko Jaurlaritzak esan du "errespetatu" egiten duela Agirreren erabakia. Josu Erkoreka Eusko Jaurlaritzako bozeramaileak esan du, Agirrerenak zuen bezainbesteko adostasunarekin, datozen egunotan beste izendapen bat egiteko moduan egotea espero dutela.\nEITBko zuzendari izateko prozesua abiatuko beharko du berriz ere Jaurlaritzak. Bi aukera ditu: prozesua hutsetik hastea, EITB barneko edo kanpoko hautagai berri bat aurkeztuta; edo Agirreren zuzendaritza taldekoa izan behar zuenetako bat proposatzea hautagai.\nPSE-EEk ohar baten bidez Jaurlaritzari dei egin dio "berehala" proposamen bat egiteko EITBko zuzendaritzarako, "adostasunetik, pluraltasunetik eta Euskadiko irrati-telebistaren eredu publikoarenganako errespetutik". Nabarmendu du langileek eta herritarrek "ziurtasuna" izan behar dutela gobernuak proposatzen duen proiektuaren gainean, baita horren gidaritzan egongo direnen gainean ere.\nEH Bilduko Laura Mintegik adierazi du "hasieratik gaizki egindako prozesu baten porrota" dela. Haren ustetan, irrati-telebistaren ereduaz hitz egin beharrean zuzendaritzako pertsona bat aukeratzen hasi ziren.\nHala ere, uste du aukera berri bat zabaltzen dela, eta prest agertu da negoziatzeko.


Landareak lehortearekiko erresistenteagoak egiten dituen gene bat aurkitu du | Consumer\nLandareak lehortearekiko erresistenteagoak egiten dituen gene bat aurkitu du\nArgiaren eta karbonoaren aldaketetara eta uraren erabilgarritasunera egokitzeko aukera ematen die\nLandareen arnasketa-metodoaren oinarrian gene bat dago, hostoek beren gainazaleko poroak ixteko sistema kontrolatzen duena. Horri esker jakin daiteke zein klasek eta hautespenek iraungo luketen hobeto uda beroekin.\nAurkitutako geneak karbono dioxidoaren (CO2) erantzuna erregulatzen laguntzen du, eta, beraz, “landareak Lurraren birikak direla kontuan hartuta, planetak arnasa nola hartzen duen jakiteko funtsezko informazioa aurkitu dugu”, azaldu du Malcolm Campbell-ek, ikerketaren arduradun nagusiak.\nLandareen hostoen azaleko poroek, estoma izenekoek, ireki eta ixten diren aho txiki gisa funtzionatzen dute, argia, tenperatura eta uraren eskuragarritasuna bezalako seinaleei erantzunez.\nBerrotik aurrera, landareen hozte tasa gene-jardueraren maila normal, altu eta baxuekin alderatu zuten ikertzaileek, eta datu horiekin arnasketaren genea aurkitu zuten.\nerresistentzia gen-eu lehorte


Teresa Iraolaren esmalteak — Eibar.ORG | Eibarko peoria\nHemen zaude: Hasiera / Blogak / Harrikadak / Teresa Iraolaren esmalteak\nTeresa Iraolaren esmalteak\nMikel Iturria 2008/01/10 16:02\nAtzo inauguratu zen artista honen erakusketa bat.\nAtzo arratsaldean inauguratu zen kultur etxean Teresa Iraola margolariaren erakusketa bat. Ekitaldi xumea, baina beroa. Ohikoa den bezala familiak eta lagunek lagunduta abiatu zen urtarrilaren 26ra arte ikusgai egongo den mostra.\nHauek dira ordutegiak: astelehenetik ostiralera ateak zabalik egongo dira 16:00etatik 20:30etara. Larunbatetan, berriz, 17:00etatik 21:00etara. Kontutan izan urtarrilaren 21ean jai-eguna dela Donostian eta erakusketa-aretoa Anoeta Estadioko 8. atearen aldamenean dagoela.\nHirurogeita hamar urteak beteak ditu jada Teresak. Amara auzoan bizi da. Berarekin bildu nintzenean detaile batekin gelditu nintzen: betiko ikastaroetaz nekatu samarra zegoela eta Artelekun saiatu zela, baina berehala konturatu zen azken zentro horretan aritzeko zaharregia zela. Beraz, ia tokirik gabe gelditu den artista da.\nEsan bezala, makina bat ikastaro hartu ditu puntako irakasleekin: Gaspar Montes Iturriozekin, Julian Ugarterekin, Gilles Bacheletekin edo Javier Sagarzazurekin, besteak beste. Euskal Herriko Akuarelisten Elkarteko kide da 1989tik. Akuarelak albo batera utzi gabe, esmalteekin lanean aritu da azken bolada honetan eta horiek dira, batez ere, erakusgai dauden lanak.\netiketak: erakusketak, elluch, teresa_iraola, Kultur harrikadak, donostia_kultura


Iazko porrotaren mendekua hartu du Aimarrek Labriten - GARA\nIazko porrotaren mendekua hartu du Aimarrek Labriten\nKasta eta indarra berezkoak dituen arren, asko falta zaio Irujori ohikoa duen joko-maila harrapatzeko\nAimar Olaizolak uste baino askoz eragozpen gutxiagorekin eskuratu zuen bere lehen garaipena finalerdietako ligaxkan. Juan Martinez de Irujo ez zen gustura aritu Labriteko partidan; presaka eta kantxari neurria hartu ezinik ibili zen, eta garaipena esku-eskura utzi zion Goizuetako aurrelari finari. Markagailuko aldea kontuan hartuta gainera, hamaika tanto azkenean, Aimarrek urrats handia eman du finalean sartzeko.\nNeurketaren lehen erdian utzi zuen partida erabakita Aimar Olaizolak. Ohikoa den bezala, goizuetarra oso kontzentratuta irten zen kantxara, harmailetako burrunba eta iskanbilari jaramon handirik egin gabe, eta konturatzerako, xorro-xorro, zortzi tantoko aldea pilatu zuen markagailuan (9-1).\nLehen partzial horretan Aimarren sakea eta Irujoren akatsak aipatu behar dira. Buruz Buruko txapeldunak asko behartu zuen bere aurkaria lehen jokaldiarekin -hiru sartu zizkion lehen takada horretan- eta Irujo nahiko trakets moldatu zen aurreko koadroetan, hiruzpalau pilota txapapera bidalita. Jokaldi ikusgarriena 4-1ekoan egin zuen Aimarrek, tantoa ezker gantxo eder batekin amaituta.\nIrujo bere onetik ateratzen hasia zen ordurako eta bi aldiz pentsatu gabe airez sartu zen errestora. Ongi irten zitzaion saiakera eta jarraitzaileen laguntzarekin markagailuan zertxobait hurbiltzea lortu zuen (10-5). Tanto aipagarriena 10-4koa izan zen, ezker gantxo ikusgarri batekin lortua.\nOngien ari zenean, ordea, bi paretak jaurtitzen hasi eta beste huts nabarmen bat egin zuen Irujok aurre-aurrean. Hori gutxi balitz, Iberoko aurrelariak aldageletara sartu behar izan zuen 12-5ekoarekin ipurmasailean izandako zaintiratu batek behartuta. Txema Urrutia sendagileak lagundu zion pilotariari eta, zorionez, ez zuen jokatzen jarraitzeko arazorik izan.\nJokatzeko arazorik ez, baina aurkaria mendean hartzeko nahikoa lan. Esan liteke Aimarrek zortea ere lagun izan zuela atzokoan. 13-6koa zabalera alde egiteko oso gutxi falta zuen pilotakada batekin lortu zuen eta 14-6koa Irujok oso gutxigatik luzeegi jo zuen beste batekin. Iazko txapeldunak azkarregi galdutako beste bizpahiru pilotek ezarri zuten markagailuan alderik handiena (18-6).\nDena galduta ikusita, Irujok arratsaldeko bigarren teknika aldaketarekin egin zuen aproba. Sakea txokotik ateratzen hasi zen, batzuetan zabalera eta beste batzuetan txokotik txokora. Eta trikimailua horrenbestean irten zitzaion, markagailua pixka bat atontzeko moduan bai behintzat. Bost tanto egin zituen errenkan -horietatik bi sakez- eta bere zaletuei txalo batzuk jotzeko aitzakia ederra eman zien iberotarrak. Ametsari bukaera Aimarrek eman zion segidan egindako beste lau tantorekin, gogorrena, 19-11koa.\n«Oso kontzentratuta irten naiz kantxara hasieratik eta hor egon da gakoa. Atzetik jarri denean, bera asko arriskatzen hasi da, eta gaur ez zaizkio gauzak atera. Nire aldetik, oso pozik nago. Pilota errazik ez diot utzi eta bi eskuekin pilota ongi mugitu dut. Markagailu honi esker, beste partida bat irabaztea nahikoa izan daiteke finalean sartzeko», aipatu zuen Aimarrek neurketa bukatutakoan. Hurrengo astean, gaurko irabazlearen aurka neurtuko ditu indarrak.


Ap Lei Chau - Wikipedia, entziklopedia askea.\nUhartearen kokapena Hong Kongeko mapan.\nUharteko Johnson mendiaren ikuspegia.\nAp Lei Chau uhartea (txinera tradizionalez: 鴨脷洲), askotan "Aberdeen uhartea" deitua, Txinako Herri Errepublikako Hong Kong administraturiko lurralde berezian dagoen uhartea da. 1,30 kilometro koadroko azalera dauka.\nUhartea Hong Kong uhartearen ondo-ondoan dago, Hegoaldeko barrutian. Munduan dagoen dentsitate handieneko uhartea izan liteke. Izan ere, Aberdeengo portuaren ondoan eraikitako etxebizitza dorreak Ap Lei Chauraino hedatzen dira.\nHorrela, 2006ko erroldaren arabera uhartean 86.782 pertsona bizi dira, eta beraz kilometro koadroko dentsitatea 66.000 ingurukoa da.\nHong Kongeko uharteen zerrenda\nWikimedia Commonsen badira fitxategi gehiago, gai hau dutenak: Ap Lei Chau\n(Ingelesez) Uhartearen urrutiko ikuspegia.\nKoordenatuak: 22° 14′ 30″ N, 114° 9′ 20″ E / 22.24167°N,114.15556°E / 22.24167; 114.15556\nHong Kongeko uharteak\nOrriaren azken aldaketa: 25 urtarrila 2016, 14:10.


July 2018 – Ingurumen Aretoa Getxo\nABUZTUAN GETXOKO INGURUMEN ARETOAK ATEAK IXTEN DITU\nAbuztuan Getxoko Ingurumen Aretoak ateak ixten ditu. Eskerrik asko kurtso honetan hemendik pasatu zareten guztiei. Irailean berriro ikusiko dugu elkar eta ekintza, unitate didatiko, tailer eta kurtso berriak eskainiko ditugu, beraz adi egon!\nTxiki tailerrak, larunbata honetan fruta-broxetak!\n6-14 urte bitarteko umeei zuzendutako tailerra da. Sasoiko produktuak erabiliz fruta-brotxa goxoak egingo dira, txikien artean dieta osasuntsua eta arduratsua sustatuz. Tailerra 10:30-etatik 13:30-etara burutuko da larunbata honetan (uztailak 21) eta Ingurumen Aretoko hezitzaile batek dinamizatuko du. Ekintza doakoa da baina beharrezkoa da aurretik izena ematea.\n“Txitxi-burruntziak eta burruntziak” aldi baterako erakusketaren inaugurazioa, Aranzadi Zientzia Elkartea\nGaur "Txitxi-burruntziak eta burruntziak" (Aranzadi Zientzia Elkartea) erakusketaren inaugurazioa ospatzen dugu Getxoko Ingurumen Aretoan. 12 “roll- up” itxurako panelez osatutakoa, erakusketak intsektu deigarri hauekin erlazionatuta dagoen hainbat informazioa jasotzen du, gaztelaniaz eta euskeraz: eboluzioa, ziklo biologikoa, habitat-mota, eta abar. Azaroaren 2a arte.


Prentsa agerraldia deitu dute XXXII edizioa aurkezteko. Ikus gehiago\nDonostian aurkeztu dute Rikardo Arregi Sariaren XXXII. edizioa. Ikus gehiago\nEuskararen normalizazioak ezinbestez behar ditu euskaraz egindako kazetaritza eta komunikazio prestu eta modernoa, kalitatekoa eta garaian garaiko beharrizanetara egokitua. Helburu horren alde, Andoaingo Udalak XXXII. Rikardo Arregi Kazetaritza Sarirako deialdia egiten du, Eusko Jaurlaritzako Kultura eta Hizkuntza Politika Sailaren dirulaguntzaz, ondoko hauek direlarik aipatu sari horren oinarriak:\nEuskarazko kazetaritzaren eta komunikazioaren kalitatea, bikaintasuna eta berrikuntza bultzatzea da Rikardo Arregi Kazetaritza Sariaren helburua. Horrela, bada, 2019ko irailaren 16tik 2020ko irailaren 15era bitartean kazetaritzan eta komunikaziogintzan euskaraz egin diren lanen kalitatea eta bikaintasuna jendaurrean aitortzea eta saritzea da sari honen xedea, aurrerago aipatzen diren ezaugarrien arabera epaimahaiak eredugarrien irizten dituen lanak sarituz.\n2019ko irailaren 16tik 2020ko irailaren 15era bitartean egunkari eta aldizkarietan, agerkari digitaletan edo irrati eta telebistetan euskaraz plazaratu izan diren lanek daukate saria eskuratzeko aukera.\nSaria eskuratzeko aukera dute, euskarazko komunikazioa molde eta formatu berrituetara egokitu eta euskarazko komunikazioaren mesedetan haien aukeraz baliatzeko urrats berritzailea direnek edo izan litezkeenek. Betiere, 2019ko irailaren 16tik 2020ko irailaren 15era bitartean euskaraz sortu, ekoitzi eta, kasua bada, zabaldutako komunikazio ekintza bat, komunikazio proiektu bat edo komunikazio proposamen bat izan beharko du nahitaez. Era guztietako narratibek zein komunikazioaren esparru zabaleko egitasmo pertsonal, kolektibo eta enpresarial guztiek dute tokia sari honetan, baita unibertsitateetako komunikazio ikasketetako gradu amaierako proiektuek ere, eta saria erabakitzeko irizpideen artean, edukiaren kalitateaz gain, kontuan hartuko da, sarituko dena berritzailea, modernoa eta beren-beregi formatu berriren baterako egina izatea. Horrela, bada, saritua izateko ezinbestez ondorengo ezaugarriotakoren bat edo batzuk izan beharko d(it)u: formatu berria, digitala, ikus-entzunezkoa, sare sozialen bat oinarri duen komunikazioa, publizitatea (spot bat zein kanpaina bat), web-sail bat, komunikazio kanpaina bat, Instagram-eko story eraginkor bat, sare sozialen batean inpaktu handia izan eta parte hartze zabala eragin duen komunikazio ekintza bat, proiektu komunikatibo berritzaile bat…\nProposamenak aurkezteko epea amaituko da 2020ko irailaren 18an, eta honako elementuok adierazi beharko dira: a). proposatutako lanaren edo/eta autorearen identifikazioa (lanaren izenburua, autorearen izen deiturak); b). argitaratutakoa den kasuan argitalpenaren erreferentzia zehatza (paperean edo ikusentzunezko euskarrian argitaratua baldin bada, kopia bat bidaliko da dagokion euskarri fisikoan); c). Interneten eskuragarri baldin badago, baita ere horren lotura; d). argitaratu gabeko proiektua baldin bada, proiektua bera bidaliko da dagozkion euskarrietan. Halaber, proposamenaren merezimenduei buruzko azalpen labur bat ere bidaliko da. Hona proposamenak bidaltzeko helbideak:\nSari atal bakoitzean lau finalista aukeratuko ditu epaimahaiak, gehienez. Finalistak zer lan edota zein kazetari edo komunikaziogile diren ezagutzera 2020ko azaroaren hasierako egunetan emango da. Bi saridunak, berriz, sari banaketa eguneko ekitaldian emango dira ezagutzera, ez lehenago. Sari banaketa ekitaldian, bertan izango dira zortzi finalistak.\nHona XXXII. Rikardo Arregi Kazetaritza Saria osatzen duten bi sariak:\nGainera, XXXII. Rikardo Arregi Kazetaritza Sariko finalistei, saridunei izan ezik, Xabier Lakak Rikardo Arregi Kazetaritza Sarirako egindako serigrafia bana emango zaie.\n· Mahaiburua: Mikel Arregi, Andoaingo Udaleko Euskararen Normalizaziorako zinegotzi arduraduna, edo honek bere ordezko gisa izendatutako udalkidea.\n· Mahaikideak: Jose Inazio Basterretxea, Itxaro Borda, Aingeru Epaltza, Maite Goñi, Elixabete Larrinaga, Ion Muñoa eta Jon Sarasua.\n· Idazkaria: Patxi Baztarrika, Andoaingo Udaleko Euskara teknikaria.\n2020ko azaroaren 26an ospatuko da, Andoainen, sari banaketako ekitaldi jaia, beste zenbaiten artean zortzi finalistak bertan direla, eta han emango da ezagutzera epaimahaiak bi sarien gainean hartutako azken erabakia. Epaimahaiak hartutako Azken Erabakia apelaezina izango da.\nMikel Arregi Aranburu\nEuskadiko Filmategiko kudeatzaile izan zen 2004-tik 2010. urtera arte, orduan erretiroa hartu baitzuen, eta aurretik ikusentzunezkoen alorrean ekoizpenburu eta kudeatzaile hainbat enpresatan (ETB, Eresoinka, Irusoin, Euskal Media, Pausoka eta Igeldo Komunikazioa). Andoaingo Udaleko zinegotzi izan da urte askoan EAJ-ren ordezkari gisa (1991-2007), eta gaur egun ere Euskararen Normalizaziorako batzordeburu da. Hainbat gizarte mugimendutan ibilia da, besteak beste: Andoaingo Aita Larramendi Ikastolan, Manuel Larramendi Kultur Bazkunean, Elkarbizin eta hainbat kirol elkartetan.\nFilosofia eta Hezkuntza Zientzietan lizentziatua, Andoaingo euskara teknikaria da 1980. urteaz gero. Gipuzkoako Batzar Nagusietako kide izan zen 1989-1995ean, gero Gipuzkoako diputatu nagusiaren kabineteburu 1999-2003an, Donostiako Udalean zinegotzi 2003-2007an eta Eusko Jaurlaritzan Hizkuntza Politikako sailburuorde 2005-2009 eta 2012-2016ko agintaldietan. Hainbat obra kolektibotan argitaratzeaz gain, besteak beste, Babeli gorazarre saiakera argitaratu zuen 2010ean. Bidegileak bildumarako Rikardo Arregiren biografia idatzi zuen.


San Pedro parrokia. Ardaitz - Auñamendi Eusko Entziklopedia\nSan Pedro parrokia. Ardaitz\nArdaitzeko San Pedro parrokia traza protogotikoa duen eliza bat da, XIII. mendearen hastapenekoa. Sakristia eta kapera gaineratu zitzaizkion XVI. mendean eta XVII. mendean estalkia konpondu zen.\nOinplano angeluzuzena du, hiru atal eta burualde lauarekin. Burualdera, Ebanjelioaren aldean, kapera txiki bat du atxikita. Horrez gain, sakristia eta sakristiarako sarbide modernoa ditu. Murruak luzituta ageri dira. Korua oinean kokatzen da habe baten gainean eta zurezko balaustrada barroko bat dauka. Argia erdi-puntuko hiru leihoetatik (gezileiho txaranbelduak) barna sartzen da parrokiara.\nKanpoaldetik silarri erregularreko murruak dituen bolumen horizontal bat ikusten da, dorrea bertikalki altxatuz, silarrixkaz egindako fuste prismatiko sendo bat. Hegoaldean kontrahorma handi bat dago, dorrea eta nabea batzen dituen lerroa sostengatuz. Kontrahorma horri erantsita, pilare gaineko teilatutxo batek, arkupe erakoa, atea babesten du. Ate horrek turuta formako hiru arkibolta eta euri-babesa ditu, elementu puntaduna osatuz. Alde banatan kapitel korrituak daude. Ezkerrekoan hiru gingileko arkutxo batzuk, zaldizko bat eta bi buru ikus daitezke. Eskuinekoan, berriz, untxi bat harrapatzen ari den hegazti bat eta beste bi buru. Kapitel horiek harroin poligonalak dituzten kolomatxo gainean sostengatzen dira. Burualdearen atzean XVI. mendean gaineratutako eraikuntza osoa ikus daiteke: sakristia hartzen duen bolumena eraikin luzatu batekin lotzen da. Eraikin horren amaieran murru biribildu bat dago, sakristiarekin bat egiten duen igarobidea, koruko eskailera eta gaztelua gordetzen dituena, guztia molduratutako hegalarekin.\nElizaren barnean bataiarri bitxi bat nabarmentzen da, presbiterioan lekutua, XIII. mendekoa eta estilo herrikoia duena. Bataiarri horretan Haurtxoa duen Ama Birjinaren irudi zahar bat azpimarra daiteke, mukulu eran zizelkatua katilu esferikoan. Katilu hori laua da guztiz, Ama Birjinaren irudia salbuetsita. Gainera, kuxindura-harroina duen idulki karratua dauka, angeluetan bolaz apaindua. Fustea laua da, moldura kurbadunekin, bat azpialdean eta bestea goialdean.\nErretaula nagusia ere presbiterioan dago. Erretaula hori traza zuzen batekin lotzen da hostotzaz apaindutako oholak dituen burualdera. Gainera, hiru kaleko bi gorputz eta atikoa dauzka. Iruditeri guztia mukulu-irudi biribilez osatuta dago, estilo barrokokoak eta zabar samarrak. Irudi horien artean aipagarriak dira Haurtxoa alboan duen San Jose eta Santa Barbara lehen gorputzean, eta San Fermin, San Pedro katedra eta San Anton bigarrengoan. Atikoa bi santu artean Kalbarioa ageri duten pinturekin dago apaindua. Santutegia ere barrokoa da, XVII. mendearen hasierakoa eta trapezoide formako traza dauka. Predel txiki batek, argi-zuziz hornitutako zutabedun gorputz batek eta friso korritu batek osatzen dute. Bertan hainbat erliebe ikus daitezke, esate baterako, San Pedro, Salbatzaile eukaristikoa eta San Pablo. Bertako erakustokia neoklasikoa da.\nEbanjelioaren aldean Gurutziltzaketa errenazentista bat mantentzen da, lehen faseko espresionismoan kokatzen dena, 1570-1580 bitartean. Gurutziltzaketa horrek antzinako polikromia mantentzen du. Kapera berean San Joaquin Ama Birjinari eskua ematen erakusten duen tailu bat dago, berrokoa, XVII. mendekoa, tolestaketa dinamikoekin eta jatorrizko polikromia txukunaz.\nAzkenik, dagoeneko sakristiako geletan, urregintzako pieza ugari mantentzen dira. Horien artean hauek nabarmentzen dira: 1804ko zilarrezko kaliza bat, tradizio barrokokoa eta udare-korapiloa duena; zilarrezko ekisaindu bat, XVIII. mendekoa; kirten bat, XVIII. mendekoa hori ere, XVII. mendeko ilargitxo bat duena erantsita helduleku eta piramidez inguratua; eta gurutzea, dagoeneko XVIII. mendekoa.\nHalaber, jadanik parrokiako geletan ez dagoen pieza berezi bat nabarmendu behar da, Orreagara eraman baitzen eta bertan lekutzen baita egun. Zilarrezko kopoi bat da, estilo puristakoa, XVII. mendearen lehen erdialdekoa. Kalizak oinarri zirkularra du, kirtenean kiribilduren artean zilindroa ageri du eta saihetsetan korapilo erdi oboidea. Gorputza zilindro formakoa du, tenpletedun estalki esferikoz estalia eta, erremate modura, erronboide-formako gurutze bat. Dekorazioa obaloetan zizelkaturik dago kartela, ze edota saiheski bikoitzen artean. Oineko obaloetan lau ebanjelariak daude irudikaturik konposizio manieristetan eta gorputzean Santiago, San Pedro, San Pablo eta San Juan agertzen dira. Estiloa kontuan hartuta, kopoi hau Velazquez de Medrano zilargilearen lanekin lotzen da.


Ameztoyk, gaur, igandea, ere bai • ZUZEU\nAmeztoyk, gaur, igandea, ere bai\nBai, gaur ere idatzi du. Ez diot erantzungo.\n4 pentsamendu “Ameztoyk, gaur, igandea, ere bai”-ri buruz\nmorrosko 2008-10-20 23:07\nHipokresia andereñoa estutu delakoan nago, atzeko atetik ezin irentsita bezala sumatu dut azkenean, dena purrustada huts eta zital, erabat galduta, (h)egoak jota guztiz.\nBestalde, ni eroso-eroso sentitu naiz gaztelania zaharrean gure kontuak irakurriz. Ariketa polita da, aizu, gehiagotan ere egitea mereziko luke. Ate bikoak garela gogoratuko dugu, bidenabar, ez beste asko legez, bakarrean ugerrak jota dabiltza eta.\nEpi 2008-10-21 14:39\nEz zaio erantzuna gustatu, eta erantzun izana gutxiago.\nNork esango zion kultura nagusiko izar disdiratsuari, horietako baxko menpeko, bitxi eta subentzio-pean-nola-bestelako batek erantzungo zionik. Nori eta berari, CREADORA Y ARTISTA DE VERDAD,… Nork eta herri-koxkorreko ibilbide-motzeko azpikulturatxo edo folklorearen ordezkari batek… Habrase visto, a ella, que se ponía hasta lauburus, sin importarle nada…\nTxotx 2008-10-21 22:10\nEarki ai haiz monona!! Nola liteke pertsona holako nanoa izatea. San Sebastiango kresal ustelaren usaia hartzen zioat honi. Ulertzen ez ditudan lau hitz erabilita ulertarazi nahi gaittik, konplexua denak dizdira balu bezala…\nBeno, antidepresibotan eztik diru asko gastatzen behintzat eta…nere ustez larrutaldi ear batek elioke kalterik eingo…uste baino hurrunago zijoak arazoaren funtsa.\nJabi 2008-10-22 09:50\nIrakurri dut zure hika-mika epistolarra. Inplikazio pertsonala piztu eta “hau eta hura esango nioke nik” pentsarazteko balio duen gasolina ozpingarria. Bat nator Ameztoy andrearen azken zutabeko baieztapenarekin: “En cuanto al fondo del asunto, te recuerdo que éste es un país muy pequeño y nos conocemos todos. Que está todo el pescado vendido y que no vamos a convencer a nadie. Salvo tú a tus acólitos y yo a los míos”. Penagarria, baina horrela da. Honek gogora ekarri dit behin bertoko erdaldun modernito cool batekin izan nuen eztabaida. Azken finean, arrazoi damaiot andre honi, oso zaila delako erdaldun askoren buruan (eta zenbait euskaldunengan ere) ondo errotuta dagoen ideia asoziazioa deuseztea: erdara (unibertsalismoa, arrazoia, ideologikoki neutroa…) Vs. euskara (atzerakoia, abarkak, txokokeria, mitoak).\nBaina andre honena mundiala da. Dirudienez, Espainiako txutxumutxuen saio intelektualki pobreenetan ibiltzen da maila bereko bere iritziak botatzen. Bost axola horrek niri, baina Pasalon, euskaldunon diruarekin ordaintzen dugun ETB2 erdaldunean agertzen den aldiro garesti ordaintzen ari gara bere iritzi merkeak. Zer egingo diogu, bada, denetarik egon behar da mundu alu honetan.


Mobilizazioak deitu ditu 'Bardenas Libres 2018' plataformak Armadaren maniobren kontra\nEspainiako Armadak benetako armekin maniobrak egingo ditu Bardeetan maiatzaren 7tik 11ra bitartean, bigarren aldiz aurten. Horren aurrean, mobilizazioak deitu dituzte.\nBardeetako Aireko Kuartelaratzeko Komandantziak jakinarazi du “Operación Tormenta” bezala izendatu dituzten maniobrak gauzatuko dituztela aste honetan zehar Bardeetako Parkean, Kaosenlared-ek jakinarazi duenez. Instrukziozko armen erabileraz baliatuta lehen bi egunetan, benetako armak erabiliz gainontzekoetan.\nHonen aurrean, ‘Bardenas Libres 2018’ plataformak Armadak egunotan egitea aurreikusten dituen maniobrak gelditzea eta poligonoa desegitea eskatzen du, eta mobilizazioak deitu ditu aldarriak kalera ateratzeko helburuarekin. Ostiralean elkarretaratzea deitu du 20:00etan Iruñean, Gobernu Ordezkaritzaren aurrean. Tutera, Exeya d'os Caballers eta kaltetutako beste herri batzuetan aldiz informazio mahaiak jarriko ditu.\nManiobrak bertan behera utzi eta poligonoa desegiteaz gain, Bardeak herriarentzako berreskuratzeko konpromiso argia eta zuzena eskatzen die plataformak aldaketaren instituzioei. “Hemen entseatzen diren gerrek milaka pertsonen heriotza eragiten dute, beste hainbat beraien lurraldetik ihes egitera behartzen dituzte eta sistema kapitalista sostengatzen duten behar ekonomikoei erantzuten die” salatzen dute komunikatuan.\nKanal hauetan artxibatua: Antimilitarismoa | Bardeetako tiro eremua


Judaismo - Wikipedia, encyclopedia asquea.\nJudaismoa , juduen religionea , gaur egun viciric dauden religione monotheistatatic çaharrena da. Judaismoaren doctrina , prophetia eta historian oinharritze dira berce religione abrahamico guztiac.\nQuipa eta Çazpi bessoco Menora\nBerce religioneac ez beçala, badago propheta edo salvatzaile batean oinharrituric, herri auqueratu batean baicic.\n1.1 Hamar Aguinduac\n2.1 Jaiegun nagussiac\nTora irequi synagogan.\nJainco sorçaile batengan sinhesten dute, spirituala eta hilezcorra. Egun batean Jaincoac Mesias bat bidalico dutela sinhesten dute, guiçon hori Daviden tribuco ondorengoa içanen da. Une horretatic aurrera guztiac baquean eta Gogaidetassunean vicico garela uste dute, Jainco bakarrarengandic lothuta.\nHamar Aguinduac Aldatu\nSaconceco, iracurri: « Hamar Aguinduac »\nJaincoa maitatuco duçu gainonceco guztiaren gainetic\nEz duçu Jaincoaren Icena alferric erabilico\nJaiegunac sanctuetsico dituçu\nAita eta ama ohoratuco dituçu\nEz duçu hilco\nEz duçu ekinça lerauçun/liçunic eguinen\nEz duçu laphurtuco\nEz duçu testigança falsuric eguinen, ezta gueçurric erranen\nEz duçu pensamendu edo ekinça lerauçun/liçunic onhartuco\nEz dituçu berceren ondassunac desiratuco\nJudu talde eta guiçabanaco guztiec ez dituzte othoitz eguiteco ohitura eta maiztassun berberac, baina egunean hirur aldiz eguiten dute othoitz:\nMeçuça (othoit kutcha) jarcen dute etcheco sarreran, horrela Jaincoa leku guztietan dagoela adiaraci nahiric. Jaincoarenganaco respectua adiarazteco, burua estalcen dute othoitz eguitean.\nBedeincacio asco eguiten dituzte.\nJudutarrec ez dute cembait animaliaren okelaric jaten.\nEcin dituzte haraguia eta esnea batera jan.\nErdaincunça : ume judutarrençat osso ceremonia garrancitsua da eta umeac çorci egun dituenean ospatzen da, Abrahamen ituna deitzen çaio; içan ere, erdaincunça Jaincoarequin ituna eguiten delaco seinalea da. Judu bihurcen diren guiçonec ere erdaindu behar dute.\nBar Mitzvah : berce ceremonia bat da, manamenduaren semea erra nahi duena. Heldutassun religiosora eta juridicora iritsi dela erran nahi du eta egoera hartara iristen dira 13 urthe eta egun bat bethetzen dutenean.\nQuipa edo carmulque (guiçone burucoa): judu orthodoxoen eritziz, burua estalcea leialtassun eta traditione juduaren seinalea da. Tanac-ec ez du horri buruz ecer erraiten baina Talmudac , berriz, ohitura dela derauco/dio. Janztea ala ez janztea auqueran dago.\nJaiegun nagussiac Aldatu\nYom Quippur , Juduac synagogan othoitzean, (Maurice Gottlieb, 1878 )\nCeremonia horiec synagoguetan ospatzen dira, juduen templuetan.\nSabbath edo Shabbath ( Larumbata ): judu astearen çazpigarren egunean synagogara joaiten dira Tora iracurcera eta othoitz eguitera.\nYom Quippur : egun horretan, baraua eta hausnarqueta nagussi dira. Penitenciazco hamar egunen hassiera da eta Rosh Hahanah -requi hasten da, hau da, urtheberri juduarequin. Egun hori irailean hasten da, egutegui juduaren arauera.\nSuccot : uzta eta laborança urthearen bucaera ospatzen da festa horretan. Festa hau urrian içaite da.\nPurim : çortheare festa da. Otsail bucaeran edo marcho hassiera ospatzen da juduac Persiatic ascatuac içan cirela ospatzeco eguiten da festa hau.\nPesac : Pazcoaren jaia da. Juduac egyptoarrengandic liberatu cirela ospatzen da. Festa handiena eta çaharrena da juduençat. Nisan-aren 14an ospatzen da, egutegui juduaren arauera, oro har, marchoaren bucaeran edo aphirilaren hassiera . Familia judu bakoitza elkartucen da Pazco afaria edo Seder -a eguiteco. Hurrengo çazpi egunetan cehar ez dute neholaco legamiaric jaten. Garai horri Matzot deritzo.\n" https://eu.wiquipedia.org/w/index.php?title=Judaismo&oldid=8520450 "(e)tic escuratuta\nAzquen aldaqueta 10 maiatza 2021(e)an, 13:08(e)tan\nOrriaren azquen aldaqueta: 10 maiatza 2021, 13:08.


Aterpetxea: 36 litera ditu logela haundi batetan. Logela bat gutxitu fisikoentzat egokitua, logela bikoitz batetan bihurtzen da eta hirugarren ohe bat ere jar daiteke.\nJatetxea: 40 jalentzako jangela subaju ederrarekin.\nAralar Parke Naturaleko Interpretazio eta Harrera Zentroa. Sentsazio gela deritzana du bisitarien sentsazioak pizteko eta Aralarko Parke Naturalean aurki dezaketenaren ideia bat jasotzeko helburua duena, mendi ibilbideei buruzko informazioa biltzen duen gela eta jolaserako aisialdi gela bat besteak beste.\nMendi elkarte, eskola, ikastola, euskaltegi, unibertsitate eta orohar taldeentzat eskeintza bereziak. Epe laburrean ikastola eta eskolentzako mendiko egitarauak: 2, 3, 4 edo 5 egunetako egonaldiak. Mendi gidarien zerbitzua (ezinbestekoa aurretik erreserbatzea).\nAralar Parke Naturaleko sarbiderik garrantzitsuena izanik, ia kota aldaketarik gabe interes guneetara hel gaitezke erraztasunez eta zailtasun fisiko handirik gabe. Aralar mendilerroko aintzineko sarrera eta aproposena. Aralarreko gailurrik garrantzitsuenak Lizarrustitik eskura dituzue: Putterri, Pardarri, Ganbo, Irumugarrieta (1.431 m.)... Oso inguru egokia da mendi ibilaldiak egiteko, Lizarrusti bertatik igarotzen ondorengo GRak: GR12 Urmugaren Zeharkaldia, GR20 Aralarreko Itzulia, GR20.1Aralarko Itzuliko zeharbide bat Ataungo Domotik , GR35 Transhumantziaren Bidea, GR121 Gipuzkoako Bira. Ingurune honetako PR eta SLek naturan barneratutako eta historia darien ibilbideak ahalbidetzen dituzte.\nAzaroak 25: Artisau gazta dastaketa Ramon Lizeagarekin\nIbilaldi magiko arrakastatsua Aralarko Parke Naturalean\nAzaroak 4: Ibilaldi magikoa Aralarren\nUrriak 20: Abentura goiza Larraitzen\nIrailak 15-16: Asteburu paregabea Aralarren\nFamilientzako asteburua Aralarren\nAbentura jolasak Larraitzen\nUztailak 8: Larraitz-Abaltzisketa-Larraitz\nSaroiak Aralarren ibilaldi gidatua


Lehiaketara itzuli eta garaipena lortu, Senior 1º Prob Neskak (63-41) – Ostadar SKT\nLehiaketara itzuli eta garaipena lortu, Senior 1º Prob Neskak (63-41)\n1. FASE 1º JORNADA 2021 / MARTXOA/ 20\nSENIOR 1º PROB NESKAK MAIALEN CHOURRAUT KIROLDEGIA (LASARTE-ORIA)\nLARUNBATA 18:00 OSTADAR S.K.T – ESKORIATZA K.E.\n5 hilabete ondoren, partidu ofiziala jolastu genuen Ostadar-eko Senior Nesken taldeak. Urriak 18an Zarautzen jolastu ondoren… Martxoak 20ean itzuli gara. 7 talde apuntatu gara Federazioak antolatu duen 1. Mailako txapelketa honetara eta Iraila eta Urrian jokatutako partiduek balioa galdu dute. Hutsetik hasi gara, liga berri bat, 6 partiduko liga + finala.\nLarunbatean 18.00etan Eskoriatza-ren aurka jolastu genuen. Gure taldean aldaketa batzuk egon dira Urritik. Uxue Anabitarte Erasmus-etik itzuli da, Denis Suazok taldea utzi du eta Leire Belartieta eta Yaiza Navarro Europa aldean ditugu “ikasten”. Ondo ibili pareja!\nTaldean 11 jokalari gaude orain. Ostiralean lehenengo aldiz guztiak batera entrenatzeko aukera izan genuen eta larunbaterako prest ginen. Hala ere, hasiera ez zen batere ona izan. Eskoriatzakoak sekulako erritmoarekin hasi zuten partidua, gu lo irten ginen eta 4 minutu ondoren espabilatu genuen (2-8 markagailuan). Laurden amaieran aurretik jartzea lortu genuen (16-12).\nBigarren laurdenean defentsan hobetu genuen, baina erasoan ez genuen gure jokoa aurkitu. Dena era indibidualean jokatu genuen, 1x1eko jokaldiak eta ez genuen asmatu. Taldean jokatzen ikasi behar dugu, baloia gehiago partekatzen. Egia da jokalari batzuk posizio berrietan jokatzen hasi direla, baina aste gutxi ditugu jokoa aldatzeko. Atsedenaldira 27-18 aurretik iritsi ginen, baina ez ginen gustura.\nHirugarren laurdena izan zen partiduko onena. Talde jokoak hobetu zuen, kontraerasoan saskiratzeak lortu genituen eta defentsan eta errebotean nagusi ginen. Partidua puskatu genuen. Laurden amaieran 46-26.\nAzken laurdenak jokalari guztiek minutuak izateko balio izan zuen eta bi taldeek saskiratze errazak lortzeko aukera izan genuen. Amaieran 63-41.\nLehen partiduan garaipena lortzea beti da garrantzitsua. Hala ere, ez gaude guztiz gustura egindako partiduarekin. Datorren astean oso partidu zaila daukagu, Igandean 18.15 Zarautzen, ZAST taldearen aurka. Urrian jokatutako partiduan puntu batengatik lortu genuen garaipena, 42-43, 40 minutuko tentsio handiko partiduan. Errebantxarako gogoa izango dute eta zaila izango da garaipena errepikatzea. Aste barruko entrenamenduak erabili behar ditugu ondo prestatzeko!\nPartzialak: 16-12 / 11-6 / 19-8 / 17-15\nAne Alberdi 5, Itxaso Mercero 27, Larraitz Izagirre 2, Elene Arruti 5, Haizea del Olmo 8 –bostekoa- Uxue Anabitarte 9, Olatz Bardaji 1, June Eizmendi -, Marta Escudero 2, Maialen Sevilano 2, Eneritz Buiza 2\nZailtasun asko jolasteko, Junior Errend Neskak (78-56)\nZonaren Aurka Jolasteko Zailtasun Haundiak, Junior Part Neskak (16-29)


Apostoluén Acteac. 2 Basque (Navarro-Labourdin): NT\nBible > Basque (Navarro-Labourdin): NT > Acts 2\n◄ Apostoluén Acteac. 2 ►\n1Eta ethorri cenean Mendecoste eguna, guciac ciraden gogo batez leku batetan berean. 2Eta eguin cedin subitoqui cerutic soinubat botheretsuqui heldu den haice baten ançora, eta bethe ceçan etche gucia non baitzeuden iarriric: 3Eta aguer cequizquien suaren ançoco mihi partituac, eta paussa cedin hetaric batbederaren gainean. 4Eta bethe citecen guciac Spiritu sainduaz, eta has citecen minçatzen lengoage arrotzez, Spirituac minçatzera emaiten cerauen beçala.\n5Eta bacén Ierusalemen egoiten ciraden Iudu Iaincoaren beldurra çuten guiçonetaric, ceruaren azpico natione orotaric. 6Bada hots haur eguin cenean, bil cedin gendaldebat, eta trubla cedin, ceren batbederac ençuten baitzituen bere lengoage propriz hec minçatzen. 7Eta spantatuac ceuden guciac, eta miresten çutén elkarri ciotsatela, Huná, minço diraden hauc gucioc, eztirade Galileano? 8Nolatan bada guc dançuzquigu batbedera iayo içan garen lengoage propriaz minçatzen? 9Parthianoéc eta Medianoéc eta Elamitéc, eta Mesopotamian egoiten diradenéc, eta Iudean, eta Cappadocian, Ponten, eta Asian, 10Phrygian eta Pamphylian, Egypten, eta Lybia bazterretan, baita Cyreneco aurkán, eta Roman daudenéc, eta Iuduéc eta Proselytoéc, Cretianoéc eta Arabianoéc: 11Ençuten ditugu hauc gure lengoagez minço diradela Iaincoaren gauça magnificoez. 12Eta spantatuac ceuden guciac, eta etzaquitén cer pensa, elkarri ciotsatela, Cer erran nahi da haur? 13Eta bercéc truffatzen ciradela, cioiten, Mahatsarno eztiz betheac dirade hauc.\n14Baina çutic cegoela Pierrisec hamequequin, altcha ceçan bere voza, eta minça cequién, cioela, Guiçon Iuduác eta Ierusalemen habitatzen çareten guciác, haur iaquiçue, eta beharriez har itzaçue ene hitzac. 15Ecen eztirade, çuec vste duçuen beçala hauc hordi, ikussiric ecen egunaren heren orena dela 16Baina haur da Ioel prophetáz erran içan dena.\n22Israeltar guiçonác, ençun itzaçue hitz hauc: Iesus Nazarenoa, guiçon Iaincoaz approbatua çuec baithan obra excellentez eta miraculuz eta signoz, cein eguin baititu Iaincoac harçaz çuen artean, ceuroc-ere daquiçuen beçala: 23Haur, Iaincoaren confeillu arrastatuz eta prouidentiaz emana hartu cindutenean, gaichtoén escuz crucificaturic hil vkan duçue. 24Cein Iaincoac resuscitatu baitu, herioaren doloreac lachaturic, ceren ezpaitzén possible hura harçaz, eduqui ledin.\n29Guiçon anayeác, frangoqui erran ahal deçaqueçuet Dauid patriarcház, ecen hura hil içan dela eta ohortze içan dela, eta haren sepulchrea gure artean dela egungo egunerano. 30Bada Propheta nola baitzén, eta baitzaquian ecen iuramenduz iuratu ceraucala Iaincoac ecen haren guerrunceco fructutic, haraguiaren arauez, Christ suscitaturen çuela, haren throno gainean iar eraciteco. 31Aitzinetic ikussiric minçatu içan da Christen resurrectioneaz, ecen eztela vtzi içan haren arima sepulchrean, eta haren haraguiac eztuela ikussi corruptioneric. 32Iesus haur resuscitatu vkan du Iaincoac, eta gauça hunez gu gucioc gara testimonio. 33Bada Iaincoaren escuinaz altchatu içan denean eta Spiritu sainduaren promessa Aitaganic recebitu duenean, erautsi vkan du çuec orain dacussaçuen eta dançuçuen haur.\n35Eçar ditzaçuedano hire etsayac hire oinén scabella. 36Segur iaquin beça bada Israeleco etche guciac, ecen hura Iaun eta Christ eguin duela Iaincoac: Iesus çuec crucificatu duçuen haur diot.\n37Eta gauça hauc ençunic bihotz-chimico har ceçaten, eta erran cieçoten Pierrisi eta berce Apostoluey, Cer eguinen dugu guiçon anayeác? 38Eta Pierrisec dioste, Emenda çaitezte eta batheya bedi çuetaric batbedera Iesus Christen icenean bekatuén barkamendutan: eta recebituren duçue Spiritu sainduaren dohaina. 39Ecen çuey eguin çaiçue promessa eta çuen haourrey, eta vrrun diraden guciey, cembat-ere deithuren baititu gure Iainco Iaunac. 40Eta anhitz berce hitzez testificatzen çuen, eta exhortatzen cituen, cioela, Salua çaitezte natione gaichto hunetaric. 41Bada gogotic haren hitza recebitu çutenac, batheya citecen, eta augmenta citecen egun hartan hirur milla arimaren inguruäz. 42Eta perseueratzen çuten Apostoluén doctrinán, eta communicationean, eta oguiaren haustean, eta orationétan.\n43Eta arima guciari beldurtassun lot cequion, eta anhitz gauça miraculuzco eta signo Apostoluez eguiten cen. 44Eta sinhesten çuten guciac-ere elkarrequin ciraden, eta gauça guciac commun cituztén. 45Possessioneac eta onhassunac saltzen cituzten, eta partitzen cerezten guciey batbederac beharra çuenaren araura. 46Eta egun oroz perseueratzen çutén gogo batez templean, eta hausten çutela oguia etchez etche, hartzen çuten bere othorançá alegrançarequin eta bihotzezco simplicitaterequin: 47Laudatzen çutela Iaincoa, eta gratia çutela populu gucia baithan. Eta Iaunac eratchequiten ceraucan gende saluatu içatecoric egun oroz Eliçari.


Free chat Gobernadorearen Harbour. Ausazko arrotz doan txateatu berehala Gobernadorearen Harbour tik.\nFree chat Gobernadorearen Harbour\nOngi etorri Chatroulette Gobernadorearen HarbourEdozein lekutan, munduko pertsona aleatory bat konektatzeko. Chatroulette Gobernadorearen Harbour dezakezu honako aukeren artean aukeratu:- Guztiak pertsona mota Gobernadorearen Harbour doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nGobernadorearen Harbour hirien zerrenda:


Gaumin argitaletxearen ausardia | El Diario Vasco\nGaumin argitaletxearen ausardia\nLunes, 24 septiembre 2012, 04:12\nGaumin argitaletxeak urtea beteko du azaroan. Osko ekimen bitxia. Fernando Morillo idazleak jarri zuen abian, neurri handi batean gazte-literaturako lanak plazaratu nahian, eta aurreko astean bi liburu aurkeztu zituen Bilboko Unamuno institutuan. Bi liburuak Morillok idatziak dira: 'Zonbia San Mamesen' eta 'Abbadiaren sekretua'. Hau adierazi du Azpeitian jaio eta Hendaian bizi den idazleak: «Irakurleei entzun egin behar zaie, eta bizipen zirraragarriak eskaini». Gusta-tzen zaio gazteekiko harreman zuzena, eta Bilboko Unamuno BHI Institutuko ikasle batzuk 'Zonbia San Mamesen'-eko protagonista bihurtu ditu. Umore biziko istorioa da hau, eta liburua argazkiz hornitua dator, non Morillo bera ikus daitekeen zonbiz mozorroturik. Abbadiaren gaineko istorioan, berriz, batez ere «haren amets-gosean» zentratu da idazlea.\nArgitaletxe honek ez du gazte-literarurara mugatu nahi, eta dagoeneko oso bestelako liburu bat du prest kaleratzeko: Karlos Zurutuza gerra-kazetariaren 'Tripoli-Kabul' liburua. Mundu arabiarreko gatazkak pairatutako jende jende xeheari buruzko liburua da. Eta argazkiek presen-tzia eta garrantzi handia dute.


AMAZON-EKO AURREKONTU-MAHAI ONENAK - ESTILOA\nEgongelako 7 mahai dotoreak eta dotoreak Amazon-en eskuratu ditzakezun 125 $ baino gutxiagotan\nEskubidea kafe mahaia zure egongela osoaren itxura berehala berritu dezake. Berri onak: Amazonek erraz eros ditzakezun mahai erakargarri eta merkeak eskaintzen ditu. Zure estiloa distiratsua eta liluragarria den ala Scandi moderno sinpletik hurbil dagoen ala ez, Amazon-en zerbait aurkituko duzu zure egongela berritzeko. Hasi pieza perfektua bilatzen 125 $ baino gutxiago dituzten zazpi mahai-mahai zoragarri hauekin.\nGreenForest kafetegi modernoa\nEzerk ez du gela bat bizkorrago altxatzen mahai dotorea baino. The GreenForest kafetegi modernoa ertz leunak eta zurezko hanka lirainak ditu, edozein estiloko espazioetan sofistikatuak diruditenak.\nErosi: GreenForest kafetegi modernoa , 105,99 dolar\nVecelo Biltegiratze Bikoitzeko Zurezko Mahaia\nZure egongelan estilo grafikoa sartzeko modu merkean bilatzen al duzu? Bi mailetako deigarri hau Vecelo Biltegiratze Bikoitzeko Zurezko Mahaia bere diseinu geometriko metaliko freskoa du hanketan eta 70 $ bakarrik itzuliko zaitu.\nErosi: Vecelo Biltegiratze Bikoitzeko Zurezko Mahaia , 74,99 $ 69,99 $\nGiantex mahai rustikoa\nEgongela txiki batean ondo funtzionatuko duen mahai baten beharra al duzu? Mende erdiko inspirazioa Giantex mahai rustikoa zurezko goiko mehe bat eta ilea orratz argalak ditu, zure espazioa ikusmenez betetzen ez dutenak.\nErosi: Giantex mahai rustikoa , 94,99 $\nVasagle Retro Kafe Mahaia\nKudos biltegiratzeko lekua eskaintzen duen edozein kafetegirekin. The Vasagle Retro Kafe Mahaia liburuak, elektronika eta beste egongelako funtsezko gauzak gordetzeko erdi ezkutatutako barruko konpartimentu dotorea du.\nErosi: Vasagle Retro Kafe Mahaia , 83,99 $\nDorel Hasiera Produktuak Parsons mahai modernoa\nKafe mahai erakargarria baino hobea bakarra harrigarriro arrazoizko prezioa duen bakarra da. Hau Dorel Hasiera Produktuak Parsons mahai modernoa lerro garbiak ditu, akabera beltz dotorea, eta izugarrizko prezioa du.\nErosi: Dorel Hasiera Produktuak Parsons mahai modernoa , 32,69 $ 30,00 $\nWE Furniture Modern mahai-ingurua\nEz ezazu sekula gutxietsi luxuzko itxura duen mahai baten eragin estetikoa. Hau ongi moldatuta WE Furniture Modern mahai-ingurua bikoteak a biribila egurrezko marmolezko gaina, urrezko metalezko egiturarekin eta bakarra itxurak garestia.\nErosi: WE Furniture Modern mahai-ingurua , 129,86 $ 121,99 $\nMonarch Specialties Kafe Mahaia\nEgongela nekatua berritzeko, mahai gaineko kafe modernoarekin konta dezakezu beti. Beira tenplatutako hankak eta goiko zuri distiratsua Monarch Specialties Kafe Mahaia dramatismoak ekarriko du espazio ilun eta zaharkitu batera.\nErosi: Monarch Specialties Kafe Mahaia , 99,99 $\nIkusi Nola estilizatu kafe mahaia 32 $ besterik ez izateko\n8 moduak mahaia estutzeko egongela txiki batean. Begira erabateko itxura izan gabe\nArgia nola kendu\nIKEAren mahai gaineko bilduma berria udaberriko ametsa da\nKick Scooter Onenak: Go Ped, Razor, Xootr & 2 More


Dontzeila, espezie hermafrodita - Petronor\nGURE INGURUNEA NATUR INGURUNEA NATURARI BURUZKO ARTIKULUAK Dontzeila, espezie hermafrodita\nDontzeila, espezie hermafrodita\nAreatzako Hondartzako haitz eta arezko ertzetan kostaldeko eta euskal kostalde osoko arrain txiki ugarienen artean, harkaitzetakoak, dontzeila dago (Coris julis), 14 eta 16 zentimetro bitartean neurtzen dituen baina 30 zentimetrora irits daitekeen kolore ederreko arrain polita.\nLabrido hau hermafrodita proteroginoa da. Haien bizitzaren lehenengo zatian ale guztiak emeak dira, baina denborarekin, ia denak bihurtzen dira ar.\nHaien bizitzaren etapa batean aldi berean izan daitezke ar eta eme, baina ezin dute bere burua ernaldu.\nUdan ugaltzen dira. Arrek haien espermarekin ihinztatzen dituzte emeek uretara kanporatu dituzten arrautzak eta uraren gainazalera igotzen dira. Handik 4 edo 5 egunetara, arrautzak eklosionatu eta bizimodu pelagikoa izaten dute bi hilez edo, zeinetan fitoplanktonez eta zooplanktonez elikatzen diren. Gero, kostaldeko hondoetara jaisten dira.\nDontzeila lerrokatuta dituen hortz zorrotz eta indartsuak dituen harrapari jatuna da, eta arintasunez bilatzen ditu krustazeo, anelido eta molusku txikiak hondoko zuloetan bilatzen dituenak. Atlantiko osoan bizi da, Marokotik Norvegiaraino, eta han oso ugaria da. Mediterraneoan ere bizi da.\nOso gorputz mehea, luzea eta trinkoa du dontzeilak, eta bere burua estaltzen ez duten ezkata txiki batzuk ditu. Aurpegi zorrotza du, aho txikia eta ezpain lodiak. Bi lerro hortz ditu, bigarrena ikusi ere egiten ez dena. Brankien irekidurak oso txikiak dira, arezko hondoei egokitzearen ondorioz, agian, horrela, brankietan are asko ez sartzea lortzen dutelako.\nDimorfismo sexual oso argia du eta sexuaren araberakoa da bere gorputzeko kolorea. Arrak berde edo laranja kolorekoak izan ohi dira, edo arre edo horixkak, eta laranja koloreko zerrenda dute luzeran, eta bularreko hegalaren atzean orban beltza. Emeek, aldiz, kolore arrexka izaten dute.\nDontzeila taldetan bizi da haitz eta arezko ur hondoetan, sarri gau osoa ematen baitu arearen azpian. Udan sakonera txikiko hondoetan aurki badezakegu ere, bi metroko sakonera baino handiagoetan, (gazteak direnean, bereziki), negua iristen denean, beherago jaisten dira, eta 90 metroko sakonerara iritsi daitezke.\nIlunabarrean, asko arearen azpian sartzen dira haien harraparietatik babesteko. Hurrengo egunean, isatseko hegalari eragin eta lurretik ateratzen dira, bat batean.\nNeguan, uraren tenperatura asko jaisten denean, egunaren zati handi bat hondoan egoten da.


dieta osasungarria – Elikadura Osasungarrirako Ekimenak Euskadin\nEskola-jantokietako ahorakinen azterketari buruzko azalpen-bideoak\n“Eskola-jantoki osasungarriak” proiektuaren barruan, azterketa bat egingo da hautatutako 104 ikastetxetan. Programa honetan parte hartu behar baduzu, ikus ezazu argitaratu den bideoa, azterlan hau egiteko moduari buruzko informazioa ematen duena. Eskerrik asko proiektu honetan parte hartzeagatik eta eskola-jantokiak erabiltzen dituzten ikasleentzako elikadura osasungarriago baten alde lan egiteagatik. Azalpen bideoa:eskola-jantokietako ahorakinen azterketa. Euskara\nEskolako jantokiak, NAOS estrategia\nbategin, dieta osasungarria, elikadura osasungarria, eskolako jantokiak\natxikimenduak, bategin, bizimodu osasuntsua, dieta osasungarria, Elikadura Osasungarrirako Ekimenak, eskolako jantokiak, ikasle osasuntsua, jantokia\n180 pertsona baino gehiago elikadura osasungarria bultzatzen Euskadin\nJardunaldien helburua atxikimenduak aurkezteko sistematika ezagutaraztea izan da, gero eta eragile gehiago batu ahal izateko proiektuarekin eta, horrela, elikadura-ohituren aldaketa bultzatuko duen ingurunea sendotzeko.\natxikimenduak, bategin, bizimodu osasuntsua, dieta osasungarria, elikadura osasungarria, Elikadura Osasungarrirako Ekimenak, jardunaldiak, osasuna


Osinaldek fin ekin dio herriarteko txapelketari, Aizkorpek ez ordea - Goierriko Hitza : Goierriko Hitza\nOsinaldek fin ekin dio herriarteko txapelketari, Aizkorpek ez ordea\nHerriarteko Bertso Txapelketako aurreneko saioak izan dituzte asteburuan Goierriko bi taldek. Osinaldek hasiera ona eman dio lehiaketari, Zarauzko saioa irabazita. Txanponaren beste al-dean daude, ordea, Aizkorpe taldekoak, Alegiako estreinaldian etxek...\nHerriarteko Bertso Txapelketako aurreneko saioak izan dituzte asteburuan Goierriko bi taldek. Osinaldek hasiera ona eman dio lehiaketari, Zarauzko saioa irabazita. Txanponaren beste al-dean daude, ordea, Aizkorpe taldekoak, Alegiako estreinaldian etxeko taldea baino gutxiago izan ziren eta.\nGabiriako Osinalde taldeko Aratz Igartzabalek azaldu duenez, «maila onean» joan zen Zarauzko Putzuzulo gaztetxeko saioa, goia jo ez bazuen ere. Hitza ote Hitza taldekoak «egu- rrean» hasi zirela azaldu du gabiriarrak, baina gero buelta ematen jakin zuten. «Epaileen iritziz gehiago izan ginen, eta azke-nean 17-7 irabazi genuen».\nSegura eta Ataungo bertsolariak biltzen dituen Aizkorpe taldeak ez zuen halako zorterik izan. Alegiako gaztetxean aritu ziren, Zazpi Astoren Gainean etxeko taldearen kontra. Giro ederra izan zen eta ikus-entzu-leek makina bat parre egiteko aukera izan zuten. Alegiarrek, 15-9 irabazi zuten saioa.\nGoierrin bi saio\nDatorren asteburuan, herriarteko txapelketako bi saio egingo dituzte Goierrin. Ostiralean, Urretxu-Zumarragako gaztetxean, Si mi mi mi sol etxeko taldea eta Lasarte-Oria taldea ariko dira aurrez aurre, 23:00etan hasita. Larunbatean, berriz, Legazpin, Bertso Olariak eta Erniarraitz 1 taldeen txanda izango da, 20:00etan, Lekanazpi elkartean.


Glutenik gabeko %0,0 Steinburg Garagardoa - Mercadona\n%0,0 Steinburg Garagardo berriak, gainera, ez du glutenik; zeliakia dutenek ere har dezakete, beraz. Hotz zerbitzatzea gomendatzen da.\nMercadona eta zeliakia dutenekiko horren konpromisoa\nBadira 15 urte baino gehiago Mercadonak zeliakia dutenen aldeko konpromisoa abiatu zuela, glutenik gabeko produktuak eskaintzeko.\nDenborarekin, handitzen joan da Mercadonaren glutenik gabeko produktu sorta, zeliakia duten pertsonei kalitate eta elikadura segurtasun gorenak eskainiz, betiere. Gaur egun, Mercadonaren 1.000 produktu baino gehiago dira glutenik gabeak.\nHonela, Mercadonaren elikagai-sorta guztiaren %16 kontsumitzaile zeliakoentzat egokia da.\nEta orain, Glutenik gabeko %0,0 Steinburg Garagardo berriak konpromiso honekin bat egiten du, nahi duen guztiak garagardoaren zapore zoragarriaz gozatzerik izan dezan.\nEgoera hoberenean kontserbatzeko, toki fresko eta lehorrean gordetzea komeni da, eguzkiaren izpietatik babesturik eta usain gogorretatik bereizirik.\nMercadonan proba dezakezun beste garagardo bat Glutenik gabeko Puerto Dorado garagardoa da, zeliakoentzat egokia hau ere.\nAzkenik, Glutenik gabeko %0,0 Steinburg Garagardo berriarekin hartzeko, proba itzazu Mercadonaren Glutenik gabeko gosegarriak. Snack Konbinatuak eta Ketchup Zaporeko Stick-ak. Zoragarriak: ezingo diozu jateari eutsi.


Kilometroak jaia 'Demasa' izan da\nAzken eguneratzea: 2016/10/02 16:54 (UTC+2)\nAranzadi ikastolako presidenteak azpimarratu du jendartearen inplikazioa, erakundeen lanarekin batera, tresna gakoa dela euskararen normalkuntzaren bidean.\nJende andana batu da gaur Bergaran, 'Demasa' lelopean\n'Demasa' lelopean, milaka euskaltzale batu dira Bergaran\nMilaka lagun bildu dira gaur Bergaran, Kilometroak 2016 jaiaren ospakizunean eta normaltasuna izan da nagusi bertan. Horrenbestez, antolatzaileen aurreikuspenak bete egin dira: "Aurreikuspenak bete egin dira eta demasekoa izan da Bergarako Kilometroak jai eguna", adierazi dute.\nNahiz eta jendearen joan-etorria handia izan den, busentzako edota ibilgailuentzako jarritako aparkalekuak bete egin baitira, ez da aparteko arazorik izan. "Jendeak portaera oso ona izan du", gaineratu dute arduradunek.\nInaugurazio ekitaldiko hitzaldiak\nJaiaren irekiera-ekitaldian, Aitziber Lopez de Aretxaga Aranzadi, ikastolako presidenteak "jendartearen inplikazioa" azpimarratu du aurtengo Gipuzkoako ikastolen ekitaldia abian jartzeko arrazoi nagusi gisa. Zentzu horretan, Aranzadiko hezkuntza-komunitateak Bergarako herriaren "eskuz eskuko" laguntza izan duela adierazi du.\nLopez de Aretxagaren aburuz, jendartearen inplikazioa, erakundeen lanarekin batera, tresna gakoa da euskararen normalkuntzaren bidean.\nHezkuntzaren euskal legea\nCristina Uriarte Eusko Jaurlaritzako Hezkuntza, Hizkuntza Politika eta Kultura sailburua ere izan da inaugurazio ekitaldian. Bertan, hezkuntzari buruzko euskal lege bat aurrera ateratzeko beharrizan aldarrikatu du, "adostasunean, elkarlanean, elkarrekiko enpatian eta hezkuntzarekiko errespetuan" oinarrituta egongo dena.\nUriartek eskerrak eman ditu azken urteetan ikastolek egindako lanagatik; izan ere, beste eragile batzuekin batera, euskal hezkuntza-sistema hobetzeko ahaleginean jardun baitute.\nOnartu duenaren arabera, ez dira urte samurrak izan, "inposatu nahi diguten lege baten ondorioz (LOMCEri, Hezkuntzaren Kalitatea Hobetzeko Lege Organikoari, erreferentzia eginez), baina Eusko Jaurlaritzak, "arau horri aurka egiteaz gain, bere bideari ekitea" erabaki zuela nabarmendu nahi izan du.\n"Lan asko dugu egiteko", baina "egin beharra daukagu, gizarteari hezkuntzari buruzko euskal legea zor baitiogu", adierazi du Uriartek.\n1.500 boluntario inguru ari dira laguntzen Kilometroak jaiaren antolaketan. Jaia horren ibilbideak bost kilometro ditu eta zirkuituan zehar bost gune daude.\nGaurko egunaren ostean, Oñatiko Txantxiku ikastolak hartuko du lekukoa 2017 Kilometroak antolatzen hasteko.


kazeta.eus - Euskal preso eta ihelsarien alde arituko dira futbolean Hendaian\nEuskal preso eta ihelsarien alde arituko dira futbolean Hendaian\nArgitaratua: 2014-05-30 15:42:38\nLarunbatean eginen da euskal preso eta iheslarien aldeko txapelketa. Argazkia Futbol 7 Hendaia\nBihar, goizeko 8:30etatik aurrera burutuko da euskal preso eta ihelsarien aldeko futbol 7 txapelketaren 11. edizioa Hendaian. "Aurtengoan ere gauzak ez direnez aldatu, belaunaldi berriak txapelketaren lekukoa hartu behar izan" duela azaldu du Hendaiarat kolektibo antolatzaileak, euskal preso eta iheslarien kasua ez baita oraindik konpondua. Estatu frantses zein espainiarrak "ez dituzte jarrerak aldatzen, sakabanaketa, preso gaixo larriak, jipoiak, atxiloketak, kanporaketak… oraindik denak zutik dirau, baina bizi gara erreleboa hartzeko indarra dugulako" azaldu dute antolatzaile gazteek.\n"Pasez pase eta pausoz pauso, baloia aurrera eramanaz, Frantziako eta Espainiako ziegak lehertzera" joan nahi dute antolatzaileek. Hendaiako Ondarraitz zelaian egingo den egun osoko festa 8:30etan hasiko da txapleketaren ligaxkekin.\nBazkariaren aintzineik ekitaldi bat burutuko da, eta arratsaldean txapleketaren kanporaketak egingo dira. Sari banaketaren ondoren Ekintza, RKR eta Kilauea musika taldeek kontzertu bat eskainiko dute. Horrez gain, puzgarri, janari, edari eta musika egongo da egun osoan zehar\n"Gure nahi eta eskubideak zapaltzen dituzten bitartean, borroka honi ez diogu amaierarik emango beraz aurten ere taldea osatu eta sartu gola etsaiari !" adierazi du Hendaiarat kolektiboak.\nGutxienez 7 jokalariz osatutako talde bakoitzean, joakalari bakoitzak 20 euro ordaintzen ahalko ditu txapelketa, bazkaria eta kontzertuentzako. Lagunek 16 euroren truke bazkaria eta kontzertuentzako sarrera ukanen dute.\nFinalaurrekoetara iritsiko diren lau taldeentzat sari bereziak izango dira. Txapeldunak Landetxean 3 egunez pasatzeko bonoa eskuratuko du, finalistak talasoterapian sartze bat irabaziko duen bitartean. Hirugarren eta laugarren sailkatuko diren taldeek afari bat irabaziko dute.\nHilabete bukaera aintzin izenak eman daitezke eskuorria betez, 07 87 81 89 86 edo (0034) 722 537 368 zenbakietara deituz, edo futbol7.hendaia@gmail.com helbidera eposta bat bidaliz.


Industria-iraultzak beste eredu ekonomiko baten gorakada ekarri zuen: kapitalismoa. XIX. mendean gertatu ziren aldaketa ekonomikoek gizartean eragin handia izan zuten, garai hartan pentsamolde-aldaketa gertatu zelako. Pentsamolde-aldaketa haren ondorioz, gizartean, kapitalismoa eta liberalismoa ezarri ziren. Kapitalismoa eredu ekonomiko berria zen eta liberalismoak, berriz, eredu ekonomiko hura politikoki eta sozialki sustatzen zuen.\nPentsamolde-aldaketa ideia liberalak zabaltzearen ondorioz gertatu zen eta aldaketa horiek, ekonomiaren eraldaketarekin batera, eragina izan zuten gizarte-egituran. Antzinako Erregimenean, gizartea hiru estamentutan banatuta zegoen: noblezia, kleroa eta herri xehea. Herri xehea burgesek, artisauek eta nekazariek osatzen zuten. Burgesek aldarrikatzen zituzten ideia liberalek nobleziaren eta apaizgoaren abantailak desagertzea zuten helburu. Liberalek pertsona guztiek eskubide berak izatea aldarrikatzen zuten; ez zuten onartzen eskubideak gizarte-estamentu jakin batzuen pribilegio izatea. Pentsamolde burges eta liberal hura gizartean gailendu zen eta lanaren balioak garrantzi handiagoa hartu zuen.\nGarai hartan sortzen ari ziren baldintza ekonomikoak tarteko, burgesia gizartean eta ekonomian nagusitu zen. Orduz geroztik, odolak ez zuen gizarte-taldea baldintzatuko; ondasunek eta aberastasunak bereizten zituzten klase sozialak: burgesia eta langileria.\nEkonomiari zegokionez ere, ideia liberalek gero eta onarpen handiagoa izan zuten. Adam Smith ekonomialariak ezarri zituen XVIII. mendean liberalismo ekonomikoaren ideia nagusiak, kapitalismoaren oinarriak. Ideia horiek librekanbismoaren alde egiten zuten, hots, ondasunen zirkulazio askea. Zirkulazio horretan, estatuak eta erakundeek ezingo zuten esku-hartu tasak edo aduana-zergak ezarriz.\nIndustria-iraultzaren bigarren aroan, sozietate anonimoak sortu ziren. Horiek zenbait jabe dituzten enpresak dira. Jabe horiek dituzten akzioen arabera hartzen dute parte enpresaren gastu eta irabazietan. 1870. urteaz geroztik, kontzentrazio ekonomikorako formula berriak sortu ziren. Ekoizpen-sektoreetan nagusi izateko asmoz, enpresa asko batu ziren eta monopolioak eratu zituzten.Liberalismoaren hastapenetan defendatzen zuten konpetentzia askea alde batera utzi zuten.\nMunduan europar potentziak, Estatu Batuak eta Japonia ziren herrialde ekoizleak. Industrializatu gabeko herrialdeetatik edota garapen-bidean zeudenetatik hartzen zituzten lehengaiak eta, halaber, herrialde horiek kontsumitzen zituzten potentzia handiek ekoitzitako produktuak. Herrialde industrializatuak beren lurraldeak zabaltzen eta herrialde berriak kolonizatzen hasi ziren (bereziki herrialde arabiarrak, afrikarrak eta asiarrak).\nPentsamolde liberala eta kapitalismoa XIX. mendean zehar zabaldu ziren Euskal Herrian. XVIII. mendearen amaieran, Espainiak kolonietako merkataritzaren monopolioa galdu zuen; burdinaren industriak lehiakortasuna galdu zuen merkatuan, eta itsas zirkulazioak Gaztelako artilearen esportazioa gutxitzearen ondorioak pairatu zituen. Hala, burgesiak Euskal Herriaren eta Gaztelaren eta Aragoiren arteko aduanak desagerrarazi nahi zituen: kanpo-merkatuak gutxitzen ari ziren eta espainiar merkatuan sartu nahi zuten.


10 urte igaro dira Bildu jaio zenetik. 10 urte jada. 10 urte baino ez. Luze itxoindako edozein erditze bezala, gurea ere, nerbioz, ilusioz, itxaropenez eta emozio nahasketa hunkigarri batez lagunduta etorri zen. Eta Bildu jaio zen Bilboko Arenaleko gau ahaztezin horretan. Eta edozein jaio berri bezala begiak zabaldu eta ingurua aztertzen hasi zen. Ibiltzen ere ikasi zuen, hasieran lau hanken gainean katamarka, Sortu, Eusko Alkartasuna, Alternatiba eta Aralar ziren gure lau hankak. Hitz egiten ere ikasi genuen, hizkuntza berri konpartitu bat ikasi genuen eta gure inguruan genituen tresnak erabiltzen ere ikasi genuen, instituzioak, gobernuak, kaleak, komunikabideak… batzuetan baldarrago, gehienetan, abilezia handiz.\n2017an, orain 4 urte, haurtzaroa gaindituta, Joxan Artzek idatzi eta Mikel Laboak abesten zuen bezala, EH Bilduri “gogo eta gorputzaren zilbor hesteak” ebakitzeko ordua heldu zitzaion. Eremu berrietara zabaldu, eta esperientzia berriak ezagutu asmoz, EH Bildu subjektu politiko bilakatu zen. Erabakiguneak eraiki, bozeramaletza eta militantzia propioa bildu eta egitasmo politikoa garatzeko bide berriak urratu genituen. Eta heldutasunarekin batera besteekiko harremanak ezagutzen hasi zen EH Bildu. Lurraldeko eragile politiko, sozial eta sindikalekin elkarrizketa propioa eraikiz.\n10 urte hauetan, gizarte justuago bat eraiki eta Euskal Errepublika askea sortzeko bidean lagungarri izateko tresna eraginkor bezala sortu zen EH Bildu, jaio, hazi eta hezi egin da. Eta 10 urte beranduago gaitasunez eta esperientziaz blaitutako tresna fidagarri eta heldua daukagu eskuartean. Segurtasuna eman eta sinesgarritasuna duen tresna eta proiektu politiko heldua da EH Bildurena. Eta hau, historiaren momentu zehatz honetan, oso garrantzitsua da.\nIzan ere, bizi ditugun garaiak ez baitira nolanahikoak. Aldaketa sakonen garaiak bizi ditugu. Orain 100 urte Antonio Gramscik ederki azaldu zuen bezala: “El viejo mundo se muere. El nuevo tarda en aparecer. Y en ese claroscuro surgen los monstruos”. Globalizazio neoliberalaren bidez ongizatearen promesak erabateko porrota jo du. 2008ko finantza-krisian ikusi genuen, eta pandemian berretsi dugu. Agerian geratu da merkatu librearen autoerregulazio-ahalmenari buruzko engainu handia. Eta gure herrialdean bere defendatzaile sutsuak, EAJko buruzagiak ere, agerian geratu dira. Arrazoi genuen eta denborak eman digu, eredu neoliberalak porrot ikaragarria egiteaz gain, zibilizazioa biziraupenaren mugetara eraman du.\nKlima-aldaketa, natura-baliabideen inbasioa eta esplotazioa, funtsezko zerbitzuen pribatizazioa, botere eta kapitalaren eskrupulurik gabeko metaketa, herri sektore zabalen gero eta prekarizazio handiagoaren aurrean. Dagoeneko ez dago zalantzarik, ez dago ukatzailerik, zibilizazio osoak eraldaketa globalari egin behar dio aurre, eta hori ona da, beharrezkoa da, saihestezina da, ordena berri bat eraiki beharra dago.\nHau da Gramscik deskribatutako argi-iluna. Ordena berri horren eraikuntzan, bataila global bat ematen ari da. Rosa Luxemburgok esaten zuen eta orain Slavoj Zizek edo Naomi Klein bezalako pentsalariek birformulatzen dute: "Sozialismoa edo basakeria". Berdintasuna eta justizia edo basakeria. Hori da une historiko honetan gertatzen ari den borroka globala, baita Araban ere.\nKapitalismoa berrasmatu egiten da, autoritarismoa alternatiba gisa aurkezten du bere burua eta ezkerreko proiektu emantzipatzaileek egoerak eskatzen duen mailan egon behar dugu, bermedun proiektu kolektibo bat eskainiz. Jendeari segurtasuna emango diona, justizia sozialaren printzipioan oinarritutako berdintasunezko gizarte baten eraikuntzari atxikitzea sustatu eta ilusioa piztuko duena. Naturarekin eta planetarekin harmonia harremana berreskuratuko duena.\nArrazoi genuen sistema neoliberalak hondamendira eramaten gintuela esaten genuenean. Arrazoi dugu esaten dugunean ordena berria berdintasunean, justizia sozialean eta ingurumenarekiko errespetuan oinarrituta bakarrik eraiki daitekeela. Baina arrazoiarekin ez da nahikoa, alternatiba eraiki behar da, jendea entzun eta inplikatu behar da. Posible da. Euskal Herrian baldintzak betetzen dira. Gure esku dago.\nBestetik, udara honetan bete dira udal eta foro gobernuak osatu zirenetik bi urte. Legealdi erdia. Orduan, gobernu horiek osatzen ari zirenean, ohartarazi genuen. EAJ eta PSEren arteko koalizioak boterea eskuratzea baino beste helbururik ez zuen. NI-NI koalizioa deitu genion (la coalición NI-NI: ni soberanista, ni de izquierda). Koalizio horrek herrialdea blokeora eramaten zuela ohartarazi genuen. Indar gabe uzten zituela aldaketaren azkartzaileak ziren bi gehiengo herritarrak, aurrerakoia eta burujabetzaren aldekoa. Legealdiaren erdia bete den honetan esan dezakegu hausnarketa horretan bete-betean asmatu genuela. EAJ-PSE koalizioak paralisira eraman du herrialdea. Ez dago egitasmorik. Ez dago norabiderik. Kudeaketa hutsera (helburu estrategikorik gabeko kudeaketa eskasera) dedikatzen da NI-NI koalizioa.\nOrduan, hausnarketa hura egiten genuenean, inork gutxik aurreikus zezakeen aurretik zetorkiguna. Gerora hausnarketa hura tragedia bilakatu da. Gobernuak osatu eta 7 hilabetera etxean konfinatuta geunden guztiok eta “statu quoa”ren defendatzaile sutsuek zibilizazioa bera amildegiaren ertzera eramana zutela agerian geratu zen. Erregea biluzik ageri zen gizarte osoaren aurrean.\nOrain, txertaketaren eskutik, zientziaren eskutik, pandemiaren iluntasunean argi izpi bat zabaltzen ari den honetan, uste dugu inportantea dela urte luze honetan gertatutakoa gogoratzea.\nLehenik eta behin bi oroitzapen. Lehenengoa, pandemian zehar bidean geratu zaizkigun arabarrentzat eta euren senide eta lagunentzat. Doakiela hemendik gure besarkadarik beroena. Bigarrena arabar gizarteak erakutsitako elkartasun eta erantzukizun mailari. Lehen unetik bertatik ardura erakustaldi bat eman duzue.\nBestetik pandemiak utzi dizkigun hainbat ikasgai. Lehena, pandemiarekin gizartea sostengatzen duten milaka langile xume ikusgarri bilakatu dira bat-batean, bizitza sostengatzeko ezinbestekoak direla erakutsiz. Bigarrena, sistema publiko indartsu baten garrantzia agerian geratu da: osasungintza, hezkuntza, zaintza sistema indartsuak behar ditugu. Eta hirugarrena, kolektibitatearen garrantzia ikusi dugu, bakoitzak egiten duena besteen mesedetan edo kaltetan doa. Askatasun pertsonalak eta kolektiboak eskutik elkar lotuta doaz. Ez ditzagun ikasgai horiek ahaztu, etorkizun oparo baten oinarriak dira eta.\nInstituzio nagusiek pandemian zehar izandako jardueraren inguruko balantzea egiteko garaia ere heldu da. Gure herrian EAJk gobernatzen dituen horietaz. Urte honetan zehar hiru etxeko lan nagusi zituzten:\nPandemia kontrolatzeko eta gainditzeko gizarte eta osasun neurri argi eta koherenteak abian jartzea.\nGehien kaltetutako sektoreak erreskatatzeko beharrezkoak ziren neurri ekonomikoak ezartzea.\nPandemiaren osteko berreraikuntzaren inguruko hausnarketa estrategikoa egitea.\nGaur esan dezakegu hiru etxeko lan horietan Gobernuek ez dutela mailarik eman. Hiruretan kale egin dutela.\nBitartean, hasieratik, EH Bilduk, aurrean genuen egoeraren dimentsioaz jabetuta, eskua luzatu zuen hiru esparru horietan modu eraikitzailean laguntzeko. Elkarlana sustatzea izan dugu helburu, gobernutik zein oposizioan. Egoera zailei, beti, elkarlanean hobeto erantzuten zaiela sinistuta baikaude.\nEta honetan gertuko instituzioek paper berezia bete behar izan dute herritarren kezken aurrean. Lan eskerga egin behar izan dute azken urtean zehar toki erakundeetako EH Bilduren zinegotzi eta alkateek. Lan eskerga eta ordu luze asko lanean, gau eta egunez, elkarlana sustatuz herritarrak zaindu eta babesteko. Lan eskerga kudeatzeko modu hobeago bat badela erakusteko.\nEAJren kudeaketa onaren mitoa erori egin da, egoerak gainditu egin ditu, eta hori, enpatia ariketa batean, ulergarria izan daiteke (azken finean, egoera ezezagun baten aurrean geunden). Baina ez dena ulergarria zera da, EH Bilduren laguntzari ez ezik, herri oso baten adimen kolektiboaren laguntzari uko egin izana, aurrekaririk ez zuen egoera bati aurre egiteko orduan. Lidergoa inorekin ez partekatzeko obsesioan, lortu duten gauza bakarra beren kudeaketa ereduaren ezintasuna agerian geratzea izan da.\nBaina Gobernu baten ezintasunak ez ditu aurretik ditugun erronka handiak desagerrarazten. Aitzitik, erronken pilaketa dakar eta gero eta beltzagoak dira Araban ekaitza iragartzen duten hodeiak: funtsezko industria-sektoreetako krisiak (aeronautika, automozioa, hodiaren industria), lehen sektoreak dituen zailtasun geroz eta handiagoak, gizartearen zahartzea, landa-ingurunearen despopulazioa... adibide batzuk baino ez dira. Gure eredu sozioekonomikoa garai berrietara egokitu behar dugu, azkar. Klima-erronkari erabakitasunez aurre egingo dion eta egungo gizartearen ezaugarri berrietara egokituko den birmoldaketa bati eutsi behar zaio. Agortze-sintomak erakusten dituen eredu sozioekonomikotik XXI. mendeko erronka handietarako egokia den eredu berri batera igaro behar da. Trantsizio horretan, Arabako hurrengo belaunaldien ongizatea dago jokoan. Atzeraezina da.\nEta Araba berri hori, zalantzarik gabe, berdintasunaren, elkartasunaren eta duintasunaren oinarrien gainean eraiki behar da. Tubacex, Aernnova, Mercedes eta beste hainbat enpresetako langileen borrokak erakusten ari diren berdintasun, elkartasun eta duintasunaren oinarrien gainean. Adinekoen egoitzetako, hezkuntzako edo osasungintzako plantillen borrokek, Ostalarien, pentsiodunen, mugimendu feministaren eta beste hainbeste herri-mugimenduen borrokek ezartzen dituzte etorkizuneko Arabaren oinarriak.\nTrantsizio sozioekologikoak blaituko duen eraldaketak markatu beharko du hurrengo urteetako agenda: berriztagarrien zabaltze planifikatua, mugikortasuna, industria, nekazaritza, pertsonen zaintza, sistema publiko indartsua, herritarren arteko eskubide berdintasuna, kontsumo eredu eta ohitura berriak, ondare naturalaren eta kulturalaren babesa eta guzti hori bideragarri egingo duen zerga politiko justua… elkarlotuta dauden ekosistema baten elementuak baino ez dira. Urteetako politika okerren ondorioz larriki gaixotuta dagoen ekosistema. Politika eta eredu berrien beharra duen ekosistema, osatuko bada.\nAzken urtean askotan errepikatu dugu euskal gizartea pandemiak eragindako kolpearen ondoren jaikiko dela. Gaitasun eta adimen kolektiboa sobera dugula horretarako. Baina, jaikitzearekin batera, norabidea aldatzea ezinbestekoa da. Agortua da merkatu libre globalaren eredua. Aspaldi esan genuen hondamendira eramango gintuela eredu honek eta, egun, agerikoa da amildegiaren ertzean orekak egiten dabilela mundua.\nHala ere EAJren Gobernuek ez ikusiarena egin eta iraganeko ereduei lotuta jarraitzen dute. Azken adibidea: Araban energia berriztagarrien zabalpenaren inguruan piztutako eztabaida. Etekin azkarren bila enpresa ezberdinak garatu nahi dituzten egitasmoak ugaltzen ari dira egunero herrialdean. Aurreikuspenik gabe, planifikaziorik gabe, goizero, gosaltzeko egitasmo berri bat. Benetan ez dute ezer ikasi urte luze honetan? Merkatua ez da autorregulatzen. Merkatuak dena irensten du muzkin ekonomikoen gurpil zoroan. Instituzioek euren betebeharrari heldu behar diote, sen onaren izenean eta gehiengoaren mesedetan planifikatu. Estrategiak definitu, adostasunak ehundu eta planifikatu, planifikatu eta planifikatu.\nEta hori ederki ulertu dute azken hilabeteetan Arabaren ondare naturalaren defentsan eta arrazoizko trantsizio energetiko baten alde mobilizatu diren herritarrak. Kontrol eta planik gabeko parke eoliko eta soro fotoboltaikoen aurka Lautadan, Mendialdean, Añanan edota Gorbeialdean altxatu diren herritarrak. Benetan, gezurra dirudi trantsizio energetikoa bezalako gai funtsezko, sentsible eta garrantzitsu batetan gauzak horren gaizki egin izana. Nahita ere ezin dira gauzak horren gaizki egin.\nBitartean EH Bilduk “Araba Zero Karbono” trantsizio energetikorako plana garatu du eta proposamen zehatza luzatu die Arabako eragile politiko, sindikal eta sozial guztiei. Herrialdearen etorkizunaren aldeko akordio bat hitzartzeko proposamena. Urtebeteko epean trantsizio energetikoa burutzeko ibilbide horri bat adosteko gonbita luzatu du EH Bilduk. Estrategia, plana, helburuak eta mekanismoak adosteko gonbita. Eta deskarbonizaziorako gutxieneko akordio hori ez dagoen bitartean dimentsio handiko energia ekoizpen proiektuen baimenak geldiaraztea ere proposatu du EH Bilduk. Arabak merezi du. Belaunaldi berriek merezi dute.\nNorabidea aldatu beharra dago. Tokian tokiko elkarlan eta ezagutzatik eta norabide berdinzale-eraldatzailetik, hau da, burujabetzatik eta ezkerretik. Burujabetzatik eta ezkerretik soilik garatu daiteke etorkizun oparo bat bermatuko duen eredua. Norabide aldaketa gidatu behar duten oinarri eta printzipioak honezkero hegemonikoak dira Arabako gizartean, gehiengoak konpartitzen ditu jarrera berdinzaleak, feministak, ekologistak, justizian sozialaren aldekoak… Gakoa gehiengo sozial horiek boteretu eta hegemonikoak diren gizarte balio horiek eraikuntzaren gidalerro bilakatzean datza.\nPreso eta iheslariak Euskal Herriratze bidean urratsak, urrats geldoak, baina urratsak ematen ari diren garai hauetan, bada ideia hau ondo jasotzen duen Joseba Sarrionaindiaren 1995eko olerki bateko esaldi bat. Gerora Ruper Ordorikak kantu bihurtu zuena. “Poesiaren gauza galdua” da olerkia eta honela dio esaldiak: “Ekin dezagun harik eta gure aberri eta sasoiaren tankerako hitzak aurkitu arte, munduarekin, mendearekin, jendearekin nahasteko modukoak”\nBilatu ditzagun hitz horiek. Bilatu ditzagun eta jar ditzagun gizarteari segurtasuna eta konfiantza emango dien egitasmo alternatibo eraginkor batetan. Eta bildu ditzagun egitasmo horren inguruan sektore eraldatzaile ahalik eta gehien.\nHori da gure buruari jartzen diogun erronka hurrengo urteei begira. Olatu berdinzale bat eraiki eta gizartearen gaitasunak etorkizun oparo baten eraikuntzaren mesedetan jarri. Horretan jarriko ditugu gure ahalegin eta indarrak… Irlandarrek erabiltzen duten esaldia eguneratu dezagun: heldu da gure eguna. Heldu da herritar xumeen eguna.


Simonidesek bere margolan sorta bat eraman du Gasteiztik Donostiara – Gazteon KZ\nEkainera arte, Ernesto Murillok ikusleekin partekatu zuen marrazkilariaren prozesu piktorikoaren zati garrantzitsu bat, bigarren alderdi honengatik ezagunagoa izan arren, lehenengoan ere aldarrikatzen dena. Ildo beretik, Simónides Donostiara joango da orain, eta erakusketa berezi bat egingo da Kutxa Kultur Plazan (Tabakalera) gaurtik abenduaren 12ra arte. Erakusketa, izan ere, Fantasiazko eta Beldurrezko Zinemaren Astearen hogeita hamabigarren edizioko jarduera paraleloen programazioaren parte da.\nGuztira, erakusketara hurbilduko diren ikusleek duela hamarkada batzuetatik Araban bizi den egile nafarrak 2007 eta 2021 artean egindako 32 lanekin topo egin ahal izango dute, “Dagoeneko ezaguna den trazu bakunarekin eta irudi adierazkorrekin, errealitate soziala modu kritikoan kontatzen duten pinturak”, Gipuzkoako erakundetik azaldu dutenez.\nErlijioa, ustelkeria politikoa, heriotza, immigrazioa eta beste gai batzuk ohikoak dira Simónidesen margolanetan, baina seguruena bide hori da publiko zabalarentzat ezezagunena, eta, logikoa denez, komikiarekin identifikatzen du. Izan ere, Arabako hiriburuan haren pinturari buruzko erakusketa pare bat egin badira ere azken urteotan, alderdi horrek oraindik ere harritu egiten ditu bertakoak eta arrotzak. Eta hori berak behin baino gehiagotan aitortu du zerbait erosoago sentitzen dela oihalaren aurrean. Hala eta guztiz ere, bere koadroetan egilearen forma eta funtsen ezaugarri den etxearen marka agerian geratzen da, eta nahastezina da. Horretaz ere ondo jabetzen da orain Donostian.\n← 3.000 profesional baino gehiagok hartuko dute parte BIME jaialdian\nIsaac Palencia, Gipuzkoako Foru Aldundiko Gazteriako Zuzendari Nagusia: “Gazteak dira kaltetuenak” →